title: Teijo (Perniö)

text: Teijon tienoo on vanhaa teollisuusaluetta. Alueella sijaitsee kaksi vanhaa rautaruukkia: Teijon ruukki, joka on perustettu 1686 ja etelämpänä Matildedalissa sijaitseva Mathildedalin ruukki, joka on perustettu 1852. Vielä nykyäänkin alueella toimii teollisuutta; muun muassa Antti Wihurin 1960-luvulla alueelle perustama telakka, joka jatkaa toimintaansa useiden omistajavaihdosten jälkeen. Museovirasto on määritellyt sekä Teijon että Mathildedalin ruukkialueet valtakunnallisesti merkittäviksi rakennetuiksi kulttuuriympäristöiksi.


title: Teijo (Perniö)

text: Teijolla sijaitsee Meri-Teijon vapaa-ajankeskus, jossa on muun muassa laskettelurinne ja rinneautoilurata. Teijolla on myös Meri-Teijo Golfin omistama golfkenttä. Seudulta löytyy paljon matkailupalveluja, ja vapaa-ajanasuntoja on runsaasti.


title: Teijo (Perniö)

text: Teijon alueen tärkeä toimija on alueen asukkaiden perustama Teijon Alueen Kyläyhdistys, joka julkaisee Kyläkuulumisia-lehteä neljä kertaa vuodessa.


title: Teijo (Perniö)

text: Vuonna 2010 Teijo valittiin Varsinais-Suomen vuoden kyläksi.


title: Anis Ben Chouikha

text: Anis Ben Chouikha (, s. 17. syyskuuta 1975) on tunisialainen jalkapalloilija, pelipaikaltaan hyökkäävä keskikenttäpelaaja. Hän edustaa tällä hetkellä Ligue Professionnelle 1:ssä pelaavaa CS Hammam-Lifia.


title: Anis Ben Chouikha

text: Ben Chouikha aloitti ammattilaisuransa ES Zarzisin joukkueessa, josta hän siirtyi yhden kauden jälkeen CS Hammam-Lifiin vuonna 1996. Sittemmin Ben Chouikha on ollut joukkueensa kantavia voimia. Hän teki muun muassa ratkaisevan maalin vuoden 2001 Tunisian cupin loppuottelussa ES Sahelia vastaan. Ben Chouikha on myös tehnyt parhaimmillaan kuusi maalia kaudella 2005–2006.


title: Kitaanin kieli

text: Kitaanin kieli on Mongoliassa ja Koillis-Kiinassa 300–1100-luvuilla asuneiden kitaanien puhuma kuollut mongolikieli.


title: Kitaanin kieli

text: Kitaanien johtama paimentolaisheimojen liittoutuma valtasi Koillis-Kiinan 900-luvun alussa ja perusti vuonna 916 Liao-dynastian valtakunnan, jonka džurtšenit hävittivät vuonna 1125. Tappion jälkeen osa kitaaneista siirtyi Keski-Aasiaan. Siellä he perustivat Karakitain valtakunnan, jonka mongolit valtasivat vuonna 1218.


title: Kitaanin kieli

text: Kitaanit käyttivät kahta kirjoitusjärjestelmää. Vuonna 920 luotiin ”suuri kirjoitus”, jonka uskotaan koostuneen useista tuhansista sanamerkeistä. Vuonna 925 laadittiin muutamia satoja merkkejä käsittävä ”pieni kirjoitus”, jota on käytetty kaikissa säilyneissä kielenmuistomerkeissä. Merkit on lainattu kiinasta, mutta yksittäisten sanojen asemasta ne ilmaisevat tavuja ja muodostavat kokonaisia sanamuotoja ilmaisevia ryhmiä. Ainoastaan osa kitaanin kirjoitusmerkeistä on onnistuttu tulkitsemaan. Niiden analyysi on kuitenkin paljastanut, että kyse on mongolinsukuisesta kielestä.


title: Louis Bullock

text: Louis Herbert Bullock Jr. (s. 20. toukokuuta 1976, Washington D.C.) on yhdysvaltalainen koripalloilija, joka pelaa nykyisin CB Sevillassa.


title: Louis Bullock

text: Bullock pelasi yliopistokoripalloa Michiganin yliopistossa. Hän teki kolmanneksi eniten pisteitä yliopistonsa historiassa ja oli erityisesti kolmen pisteen heitoissa koulunsa parhaimpia. Yliopistourallaan Bullock joutui myös Michiganin yliopiston koripalloskandalin osalliseksi, kun hänen entinen valmentajansa oli lainannut hänelle ja muutamalle muulle pelaajalle laittomia lainoja. Tämän takia kaikki hänen yliopistojoukkueensa voittamat mestaruudet on mitätöity.


title: Louis Bullock

text: Bullock osallistui , jossa Minnesota Timberwolves varasi hänet numerolla 42. Hänen oikeutensa myytiin Orlando Magicille, mutta hän ei koskaan päässyt pelaamaan NBA:han. Vuonna 1999 Bullock päättikin siirtyä Eurooppaan ja hän liittyi Müller Veronaan. Hän pelasi seurassa kaksi kautta, kunnes liittyi Adecco Milániin. Yhden kauden jälkeen Addeccossa hän siirtyi Espanjaan Unicaja Málagaan, jossa hän pelasi kahden kauden ajan. Vuonna 2004 hän siirtyi Real Madridiin. Hän voitti seurassa ULEB Cupin vuonna 2007 sekä Espanjan mestaruuden vuosina 2005 ja 2007.


title: Louis Bullock

text: Kauden 2008–2009 jälkeen Real Madrid ja Bullock tekivät kahden vuoden jatkosopimuksen. Hän pelasi seurassa lopulta vain yhden kauden ja siirtyi CB Sevillaan.


title: Kesärakkaus

text: Kesärakkaus ("Foudre") on ranskalainen nuorten televisiosarja, jota tehtiin viisi tuotantokautta vuosina 2007–2011. Ranskassa sarjaa esitettiin France 2 -kanavalla. Pääosissa näyttelivät muun muassa Joséphine Jobert (Alice), Charles Templon (Alex), David Tournay (Léo), Nils Haagensen (Sam) ja Fanny Krich (Maxine).


title: Kesärakkaus

text: Suomessa sarjaa on esitetty 1. kesäkuuta 2009 alkaen Yle TV2:lla "Summerissa".


title: Kesärakkaus

text: Alex Nelka rakastuu 18-vuotispäivänään kaupungilla tapaamaansa salamyhkäiseen Aliceen. Pian tyttö katoaa Alexin elämästä silmänräpäyksessä, mutta nuorukainen alkaa etsiä tätä. Alex löytää tytön toiselta puolelta maapalloa, Uudesta-Kaledoniasta, jossa hänelle selviää, että Alicella on siellä perhe ja hänen entinen poikaystävä Jess. Alex jää asumaan Uuteen-Kaledoniaan ystäviensä Léon ja Evan kanssa. Vähitellen Alice alkaa kiintyä Alexiin ja heistä tulee pari, mutta Jess yrittää pilata suhteen kaikilla mahdollisilla konsteilla. Yhdessä pari kerää kasapäin unohtumattomia muistoja ja kokemuksia, mutta ne tuhoutuvat, kun Alex katoaa salaperäisesti. Alice käy läpi vaikeaa aikaa ja on hyvin surullinen Alexin katoamisesta. Hän tekee ystävineen kaikkensa löytääkseen Alexin. Samoihin aikoihin Alexin lapsuudenystävä Sam tulee sekoittamaan pakkaa, ja vähitellen, hitaasti, mutta varmasti Alice ja Sam rakastuvat.


title: Kesärakkaus

text: Kylän professori Guiloux tekee tutkimusta eri heimoista ja hän lupautuu ottamaan Alicen mukaan projektiinsa. Lopulta projektiin osallistuu professori Guilouxin ja Alicen lisäksi vielä Sam, Léo ja Maxine. Monimutkaisten ja vaarallisten esteiden yli ryhmä selviää saarille ja he pääsevät tutustumaan heimoihin. Yhtäkkiä paikalle pamahtaa Samin entinen tyttöystävä Victoria, joka yrittää havitella Samia takaisin itselleen, mutta tuloksetta. Victoria palaa takaisin Ranskaan, mutta vaikeudet eivät lopu. Kaikki muut pääsevät lähtemään takaisin Nouméaan, mutta Sam jättää itsensä pantiksi näyttääkseen Alicelle kuinka paljon hän tätä rakastaa. Alice tajuaa, että heidät on tarkoitettu yhteen ja hän päättää lähteä Samin luokse heimosaarelle. Juuri kun Alicen pienkone on lähtenyt lentokentältä, Léo saa häkellyttävän puhelun Alexin löytymisestä.


title: Buzz (Autographin albumi)

text: Buzz on yhdysvaltalaisen Glam Metal -yhtye Autographin neljäs ja viimeisin studioalbumi, joka äänitettiin ja julkaistiin vuonna 2003. Albumi oli yhtyeen ensimmäinen uutta materiaalia sisältänyt julkaisu 6 vuoteen, ja ns. paluulevy 14 vuoden toimintatauon jälkeen. Alkuperäisistä jäsenistä levyllä soittaa tosin vain laulaja/kitaristi Steve Plunkett. Levy menestyi heikosti, ja yhtye hajosi uudelleen kaksi vuotta myöhemmin.


title: Asahi Health

text: Asahi tai "Asahi Health" on suomalainen terveysliikunta, joka on saanut vaikutteita itämaisista lajeista kuten taijiquan, qigong (chikung), yiquan sekä jooga. Asahi perustuu kuitenkin täysin länsimaiseen lääketieteeseen. Asahia pystyy harjoittamaan kuka tahansa, riippumatta iästä tai fyysisestä kunnosta. Asahia tehdään yleensä ryhmissä, mutta sitä voi tehdä hyvin yksinkin, esimerkiksi tauko- tai työpaikkaliikuntana.


title: Asahi Health

text: Asahin kehittivät Suomessa vuonna 2004 neljä liikunta-alan asiantuntijaa: Timo Klemola, Ilpo Jalamo, Keijo Mikkonen ja Yrjö Mähönen. He olivat harjoittaneet ja opettaneet itämaisia lajeja, kuten karatea, taijiquania, qigongia sekä yiquania, ja pitivät niitä suuressa arvossa, mutta olivat samalla todenneet, että kyseisiä lajeja harjoitti Suomessa vain pieni prosentuaalinen osuus liikunnan harrastajista. Perinteiset itämaiset lajit voivat olla hyvinkin monimutkaisia, ja siksi niissä voi olla korkea aloituskynnys. Niissä käytetään myös itämaisia käsitteitä, kuten qi tai ki, mikä voi tuntua länsimaisesta ihmisestä mystiikalta.


title: Asahi Health

text: Asahia kehittäessä haluttiin ottaa näistä lajeista niiden terveysvaikutukset, kiteyttää ne mahdollisimman yksinkertaisiin liikkeisiin ja perustella kaikki liikkeet länsimaisella liikuntalääketieteellä. Asahista kehitettiin laji, jossa olisi mahdollisimman matala aloituskynnys. Periaatteena oli luoda suomalainen terveysliikunta, jota kaikki voisivat harjoittaa iästä tai kunnosta riippumatta.


title: Asahi Health

text: Asahi on kehitelty vaikuttamaan erityisesti suomalaisten yleisimpiin ongelmiin, kuten selän ja niska-hartiaseudun kipuihin, tasapainon kehittämiseen sekä stressin synnyttämien psykosomaattisten oireiden lievittämiseen ja ennaltaehkäisyyn.


title: Asahi Health

text: Asahissa on liikesarjoja, jotka suoritetaan hitaasti ja keskittyneesti, ilman taustamusiikkia tai ylimääräistä hälyä. Ulkoisesti se muistuttaa hieman taijiquania tai qigongia.


title: Asahi Health

text: Asahissa on kuusi pääperiaatetta:


title: Asahi Health

text: Asahi-liikkeet ovat pehmeitä, rauhallisia ja ne tehdään hengityksen tahdissa. Liikkeet ovat yksinkertaisia ja helppoja oppia. Liikkeillä on usein myös käytännön sovelluksensa, kuten esimerkiksi raskaan esineen nostaminen maasta tai tasapainon kehittäminen. Asahissa on perusliikesarjan lisäksi myös jatkotasoja.


title: Asahi Health

text: Asahia on saatavilla kaikilla suurimmilla paikkakunnilla. Kotimainen lentoyhtiö Finnair on käyttänyt asahin istumamuotoa myös lentojensa taukoliikuntana.


title: Puutarhatrilogia

text: Puutarhatrilogia on suomalaisen elektronista popmusiikkia soittavan Reginan kolmas albumi. Se julkaistiin 11. helmikuuta 2009. Levy nousi julkaisuviikollaan Suomen virallisen listan sijalle 6 ja pysyi listalla kolmen viikon ajan. Levy sai kauttaaltaan hyvät arvostelut, joissa mm. yhtyeen kehittyneitä, monipuolistuneita ja uudistuneita sävellyksiä sekä soundia kehuttiin. Levyn kappale "Saanko jäädä yöksi?" julkaistiin singlenä marraskuussa 2008. Siitä ja kappaleesta "Tapaa minut aamulla" on tehty musiikkivideot.


title: Linko

text: Linko, myös paimenen linko, on primitiivinen heittoase, jolla singotaan pieniä kiviä, kuulia tai tikkamaisia nuolia. Todennäköisesti kalkoliittisen kauden aikana kehitetty linko on vipukeihään ja jousen ohella ensimmäisiä aseita, joita käytettiin ilmaan singottujen ammusten lentoradan pidentämiseksi. Linkoa käytettiin mm. metsästykseen ja karjan ja viljan suojeluun. Muinaiset kansat suosivat linkoa sodankäynnin aseena, joskin se poistui pääosin käytöstä 1400-luvulle siirryttäessä. Linko saatetaan yhä nähdä aseena joidenkin kehitysmaiden heimokiistoissa. Sodankäynnissä lingon etuna oli sen keveys ja ammusten helppo saanti, mutta se hävisi tarkkuudessa ja tehossa jouselle ja varsinkin varsijouselle.


title: Linko

text: Linko koostuu narusta, jonka keskelle on tehty pesä kiveä varten. Ammus sijoitetaan pesään ja narun päät otetaan heittokäteen. Tämän jälkeen linkoa pyöritetään ja toinen naruista vapautetaan, jolloin pesässä ollut kivi sinkoutuu ilmaan pyörimisliikkeen tangentin mukaisesti. Linko toimii käden jatkeena heitossa ja pystyy sinkoamaan kiven voimakkaammin ja monta kertaa pitemmälle kuin pelkkää kättä käyttäen.


title: Linko

text: Vaikka lingon yksi eduista olikin että tarvittaessa aivan tavalliset muotoilemattomat kivet kävivät sille ammuksiksi, niitä myös muotoiltiin jotta ne pysyisivät paremmin pesässä ja lähtisivät lentoon hallitummin. Niitä muotoiltiin myös kiviä raskaammista materiaaleista, kuten lyijystä. Lisäksi ammuksia muotoiltiin myös savesta, jonka jälkeen ne poltettiin koviksi. Usein ammuksiin saatettiin myös lisätä vihollista herjaavia lyhyitä viestejä.


title: Linko

text: Vaikka aseella on metsästetty näihin päiviin asti, sen hyöty metsästyskäytössä on kuitenkin pieni. Pienikokoista riistaa varten se on suhteellisen epätarkka ja isokokoista riistaa varten se on suhteellisen tehoton. Siksi on pidetty mahdollisena, että linko on ensimmäinen pääasiassa sotimiseen kehitetty ase.


title: Linko

text: Pliniuksen mukaan asetta käyttivät ensimmäisinä foinikialaiset ja Vegetiuksen mukaan Baleaarien alkuperäisasukkaat. Myös egyptiläisissä seinäkaiverruksista löytyy lingoilla varustettuja soturihahmoja. Varmaa tietoa siitä, ketkä keksivät lingon ensimmäisenä ei ole, sillä linkoa suosivat useat muinaiset kansat. Varhaisimpien löydettyjen todisteiden mukaan linkoa on käytetty Catal Hüyükissa 5500-4500 eaa.


title: Linko

text: Kuuluisin tarina lingon käytöstä löytyy Raamatun vanhasta testamentista. Tuleva Israelin kuningas Daavid tappoi jättiläismäisen filistealaisen soturin Goljatin paimenen lingon avulla. Tarina jäi vertauskuvaksi älyn ja tekniikan voitolle raa'asta voimasta.


title: Linko

text: Antiikin Rooman sotajoukot käyttivät linkomiehiä etujoukkoina, joiden tehtävä oli häiritä ja vahingoittaa vastustajaa etäältä. Roomalaiset kutsuivat linkoa nimellä "Funda" ja linkomiehiä "Funditores". Kevyesti aseistetut ja haarniskoimattomat linkojoukot pysyttelivät vihollisesta etäällä eivätkä osallistuneet varsinaiseen lähitaisteluun miekoin ja keihäin aseistautuneiden, haarniskoitujen legioonalaisten lailla. Funditoresit olivat yleensä baleaareilta värvättyjä sotureita, jotka kuuluivat auxilia-joukkoihin.


title: Koripallon maailmanmestaruuskilpailut 2010

text: Vuoden 2010 koripallon maailmanmestaruuskilpailut järjestettiin Turkissa 28. elokuuta – 12. syyskuuta. Turnauksen järjesti FIBA yhdessä Turkin koripalloliiton kanssa. Kisojen mestaruuden voitti Yhdysvallat.


text: Alkulohkot pelattiin viidessä eri hallissa, mutta pudotuspeleistä lähtien pelipaikkana oli Sinan Erdem Dome.


text:
28. elokuuta 2010
29. elokuuta 2010
30. elokuuta 2010
1. syyskuuta 2010
2. syyskuuta 2010


text:
28. elokuuta 2010
29. elokuuta 2010
31. elokuuta 2010
1. syyskuuta 2010
2. syyskuuta 2010


text: Pisteet


text: Levypallot


text: Syötöt


text: Torjunnat


text: Riistot


text: Minuutit


title: Robert Ouko (yleisurheilija)

text: Robert Ouko (s. 24. lokakuuta 1948 Manga, Kisii, Nyanza, Kenia) on entinen kenialainen juoksija ja olympiavoittaja.


title: Robert Ouko (yleisurheilija)

text: Ouko osallistui Méxicon 1968 olympialaisissa 800 metrin juoksuun. Alkuerissä hän juoksi ajan 1.47,6 ja välierissä ajan 1.47,1 mutta ei selviytynyt loppukilpailuun. Vuonna 1970 hän voitti Kansainyhteisön kisoissa kultaa 800 metrillä ajalla 1.46,89 ja 4 × 400 metrin viestissä ajalla 3.03,63. Münchenin 1972 olympialaisissa hän sijoittui 800 metrillä viidenneksi ajalla 1.46,5. Hän juoksi 4 × 400 metrin viestijuoksussa kolmannen osuuden ja voitti kultaa ajalla 2.59,8. Ennakkosuosikki Yhdysvallat ei osallistunut viestiin, kun sen kaksi juoksijaa suljettiin kisoista epäurheilijamaisen käytöksen vuoksi ja kolmas juoksija loukkaantui.


title: John Robert Ouko

text: John Robert Ouko (31. maaliskuuta 1931 – 12. helmikuuta 1990) oli kenialainen poliitikko. Hän osallistui maansa politiikkaan sekä siirtomakaudella että Jomo Kenyattan ja Daniel arap Moin presidenttikausilla. Hän oli Kisumun vaalipiirin kansanedustaja ja toimi muun muassa maansa ulkoministerinä.


title: John Robert Ouko

text: Ouko murhattiin helmikuussa 1990. Murhatsa tehtiin useita eri tutkintoja, kolmas niistä velmistui vuonna 2005 mutta esiteltiin parlamentille vasta vuonna 2010. Sen mukaan Ouko surmattiin presidentti Daniel arap Moin virka-asunnossa.


title: Robert Ouko

text: Robert Ouko:


title: Sikoangervo

text: Sikoangervo ("Filipendula vulgaris") on angervojen sukuun kuuluva kasvilaji joka kasvaa kuivilla ja paahteisilla paikoilla Euroopassa ja keski- sekä Pohjois-Aasiassa.


title: Sikoangervo

text: Sikoangervo on tavallista sukulaistaan, mesiangervoa ("Filipendula ulmaria") paljon pienempi ja sirompi.


title: Sikoangervo

text: Sikoangervo kasvaa usein alle puolimetriseksi ja sen saattaa sekoittaa hienojakoisten lehtiensä takia siankärsämöön. Kukinto on huiskilo ja kukat valkoisia, mutta nuorena joskus punertavia. Juuret ovat osittain mukulamaisesti turvonneita.


title: Sikoangervo

text: Kukkii 2. vuodesta alkaen ja kesä- heinäkuussa. Sikoangervo on lähes tuoksuton.


title: Sikoangervo

text: Säteittäinen, pienehkö kehä jonka leveys 10–15 mm, 5–6-lukuinen. Teriö valkoinen, hiukan punertava. Verhiönliuskat ovat useasti taakäänteisiä ja sisäpinnan tyveltä karvaisia. Heteitä paljon ja erillisiä emejä useita. Kukinto on kerrannaishuiskilo.


title: Sikoangervo

text: Sikoangervon lehdet ovat kierteisesti, korvakkeellisia. Sen alalehdet on lyhytruotisia, läheltä tyveä ruusukemaisesti, 10–20 cm pitkiä, päätöparisia, parilehdykkäisiäliuskaisia. Lehdykkäpareja on paljon ja niiden välissä pieniä välilehdyköitä. Varsilehdet ovat lähes ruodittomia, 0,5–2 cm pitkiä, parijakoisia, isohampaisia, kapeita ja hieman karvaisia.


title: Sikoangervo

text: Sikoangervo on monivuotinen, eikä se leviä helposti ympäristöönsä. Se kasvaa kuivilla kalkkiperäisillä kedoilla, pientareilla, rinneniityillä ja kallioilla. Sen yleisimmät pölyttäjät ovat kärpäset ja mehiläiset. Levinneisyysalue on laaja ulottuen Euroopasta, keski- ja pohjois-Aasiaan.


title: Sikoangervo

text: Suomessa sikoangervoa tavataan Lounais- ja Etelä-Suomessa sekä Hämeessä. Laji on muinaistulokas kaikkialla muualla paitsi Etelä-Savossa ja Etelä-Karjalassa, jossa sitä on tavattu satunnaisena uustulokkaana. Ruotsissa sikoangervoa kasvaa varsin runsaasti, mutta vain etelässä Tukholmaan asti. Norjassa lajia esiintyy maan kaakkoisosissa.


title: Sikoangervo

text: Sikoangervoa tavataan usein rautakauden asutuksen yhteydessä. Sen runsas esiintyminen etelä- ja lounaisrannikon tuntumassa on usein liitetty merenkulkuun ja erityisesti viikinkien tukikohtiin, esimerkiksi Lounais-Suomen muinaisilla satamapaikoilla Sauvossa ja Huttalanmäellä Piikkiössä sekä Ahvenanmaalla. Rautakautisilla linnoilla Lounais-Suomessa sitä tavataan muun muassa Halikossa Rikalan linnavuorella niukasti ja Liedon Vanhalinnan ylätasanteella hyvin runsaasti. Sikoangervoa kasvaa myös vanhojen kartanoiden, kirkkojen ja pappiloiden ympäristöstä, mikä viittaisi myöhempäänkin rohdoskäyttöön.


title: Sikoangervo

text: Etelä-Hämeen eliömaakunnassa se on luokiteltu harvinaiseksi muinaistulokkaaksi ja alueella sitä tavataan vain Someron ja Hauhon kirkonkylällä. Koko Hämeessä kasvi on silmälläpidettävä sekä esiintymisensä että suojelun takia. Sen levinneisyysalueen pohjoisrajat ovat Satakunnassa missä se on harvinainen. Satakunnassa kasvia tavataan ainakin Kokemäen Leikkimäen rautakautisessa kalmistossa. Luonnosta löydettävät kasvustot ovat todennäköisesti merkki vanhasta asutuksesta ja löytötiedot olisi tärkeä ilmoittaa.


title: Sikoangervo

text: Angervot ovat suosittuja lääkekasveja, ja myös sikoangervon juuret ja versot sisältävät parkkiaineita ja salisyylihappoa. 1800-luvulle saakka angervojen juurista, kukista ja lehdistä saatavia rohdoksia käytettiin muun muassa reumatismin ja kihdin lääkkeenä ainakin Saksassa. Lääketieteen professori Elias Tillandzin vuonna 1683 laatiman Turun ja sen ympäristön kasviluettelossa, sikoangervo esiintyy nimellä ”Filipendula saxifraga rubra”.


title: Sikoangervo

text: Sikoangervoa on käytetty myös ravintona sen runsaasti tärkkelystä sisältävien juurien takia. Esimerkiksi merimatkoilla sen juuria on käytetty ravintona, ja kasvi on levinnyt satamapaikoille. Etenkin Ruotsissa juuria on kerätty huonoina satovuosina. Kun vielä siat kulkivat vapaasti kylänraitilla, niiden on kerrottu mielellään kaivaneen sikoangervoa ravinnokseen.


title: Munyoro Hezekiah Nyamau

text: Munyoro Hezekiah Nyamau (s. 5. joulukuuta 1942 Kisii, Nyanza, Kenia) on entinen kenialainen pikajuoksija ja olympiavoittaja.


title: Munyoro Hezekiah Nyamau

text: Nyamau saavutti Méxicon 1968 olympialaisissa hopeaa 4 × 400 metrin viestijuoksussa ajalla 2.59,6. Hän juoksi toisen osuuden. Hän oli paras kenialainen 400 metrin juoksussa mutta ei selviytynyt loppukilpailuun; alkuerissä hänen aikansa oli 45,9, toisissa alkuerissä 46,1 ja välierissä 46,3. Vuonna 1970 hän voitti Kansainyhteisön kisoissa kultaa 4 × 400 metrin viestissä ajalla 3.03,63. Münchenin 1972 olympialaisissa hän juoksi viestissä jälleen toisen osuuden ja voitti kultaa ajalla 2.59,8. Ennakkosuosikki Yhdysvallat ei osallistunut viestiin, koska sillä ei ollut tarpeeksi juoksijoita kahden jouduttua suljetuksi kisoista epäurheilijamaisen käytöksen vuoksi ja kolmannen loukkaannuttua. Münchenissä Nyamau karsiutui 400 metrin juoksun toisissa alkuerissä; ensimmäisissä alkuerissä hän juoksi ajan 46,33 ja toisissa 46,80.


title: Totuudenkaltaisuus

text: Totuudenkaltaisuus on tieteenfilosofiassa mitta, jonka avulla voidaan verrata sitä, kumpi kahdesta kilpailevasta epätodesta teoriasta muistuttaa enemmän totuutta (eli koko totuuden sisältävää teoriaa) ja edustaa näin parempaa lähtökohtaa totuuden tavoittelulle. Termiä on käytetty erityisesti kriittisessä rationalismissa ja tieteellisessä realismissa.


title: Totuudenkaltaisuus

text: Totuudenkaltaisuus tulee erottaa tietoteoreettisesta todennäköisyydestä. Teorian todennäköisyys mittaa sitä, missä määrin teoria vaikuttaa olevan totta, kun taas totuudenkaltaisuus mittaa sitä, missä määrin teoria on samanlainen kuin "totuus". Ero on seurausta siitä, että kaikki asiat jotka ovat totta eivät kuitenkaan ole itse totuus.


title: Totuudenkaltaisuus

text: Totuudenkaltaisuus on hyödyllinen lähinnä teoreettiselta kannalta, koska jotta totuudenkaltaisuus voitaisiin todella määrittää, se vaatisi totuuden itsensä tuntemista. Riittävän totuudenkaltaisuuden määritelmän löytäminen mahdollistaisi kuitenkin sen, että tieteestä voidaan puhua edistyvänä hankkeena.


title: Totuudenkaltaisuus

text: Totuutta pidetään usein tavoitteena tieteellisessä tutkimuksessa. Fallibilismin syrjäytettyä aiemman infallibilistisen käsityksen tieteellisestä tiedosta, tavoitteesta tuli kuitenkin ongelmallinen. Sen mukaan kaikki teoriamme ovat enemmän tai vähemmän virheellisiä ja osoittautuvat ennen pitkää sellaiksi tieteen edistyessä: teoriamme ovat siis epätosia, mikäli totuus tulkitaan samaksi kuin täydellinen totuus. Luonnontieteiden kehittyminen myös osoitti 1900-luvun kuluessa yhä enenevässä määrin, että aiemmat uskomuksemme ja teoriamme ovat olleet, tiukasti otettuna, epätosia.


title: Totuudenkaltaisuus

text: Fallibilistisen ajattelun mukaan tieteen historia olisi siis lähinnä teorioiden kumoamisen historiaa. Ongelmaksi muodostuu näin se, kuinka tällöin voitaisiin puhua tieteen edistymisestä? Toisaalta olisi mahdollista katsoa, ettei tiede edes pyri totuuteen, eli hylätä tieteellinen realismi.


title: Totuudenkaltaisuus

text: Totuudenkaltaisuuden ajatuksella on pyritty ratkaisemaan edellinen ongelma. Mikäli ajatus osoittautuu päteväksi, on mahdollista sekä hyväksyä fallibilismi, katsoa tieteen pyrkivän totuuteen (tieteellinen realismi), että katsoa tieteen edistyvän kohti totuutta (tietoteoreettinen optimismi).


title: Totuudenkaltaisuus

text: Ajatus totuudenkaltaisuudesta perustuu tiukan totuus-epätotuus-dikotomian hylkäämiseen. Sen mukaan jotkut epätodet teoriat voivat olla enemmän tosia kuin toiset epätodet teoriat, jotkut todet teoriat samoin todempia kuin toiset todet teoriat, ja mahdollisesti myös jotkut epätodet teoriat enemmän tosia kuin jotkut todet teoriat. Tiede voi siis edistyä korvaamalla epätodet teoriat vähemmän epätosilla teorioilla.


title: Totuudenkaltaisuus

text: Totuudenkaltaisuus-ajatuksen juuret ovat antiikin akateemisessa skeptisismissä, muun muassa Karneadeen ja Ciceron ajattelussa ja käsitteissä "pithanon" ja "veri simile". Ajatusta käsitteli myös kirkkoisä Augustinus teoksessaan "Contra Academicos". Termin nykyaikaiseen tieteenfilosofiseen keskusteluun tuonut Karl Popper suhtautui alun perin totuuden käsitteeseen skeptisesti, ja katsoi, että tiedettä voidaan tehdä ilman sen käyttöä. Vasta tutustuttuaan Alfred Tarskin semanttiseen totuuskäsitykseen, hän hyväksyi termin tieteeseen. Popper puolusti teorioiden totuudenkaltaisuutta sitä W. V. O. Quinen ajatusta vastaan, että suhde ”lähempänä kuin” on määritelty vain luvuille, ei teorioille.


title: Totuudenkaltaisuus

text: Totuudenkaltaisuudesta käytetään englanniksi sekä termejä "truthlikeness" että "verisimilitude". Suomessa totuudenkaltaisuutta ovat tutkineet ennen kaikkea Ilkka Niiniluoto, Risto Hilpinen ja Raimo Tuomela. Niiniluodon mukaan totuudenkaltaisuus on välttämätön osa kriittistä tieteellistä realismia.


title: Totuudenkaltaisuus

text: Popperin ensimmäisen totuudenkaltaisuuden määritelmän mukaan teorian T2 totuudenkaltaisuus on suurempi kuin teorian T1, jos ja vain jos niiden totuutta ja epätotuutta voidaan verrata ja niihin pätevät:Totuus- ja epätotuussisällöillä tarkoitetaan teoriasta johdettavissa olevien tosien ja epätosien lauseiden määrää.


title: Totuudenkaltaisuus

text: Popperin alkuperäinen määritelmä asettaa todet teoriat oikeaan järjestykseen totuudenkaltaisuuden mukaan. Pavel Tichý ja David Miller kuitenkin havaitsivat toisistaan riippumatta, ettei Popperin määritelmä ole riittävä, koska siitä seuraa, että kaikki epätodet teoriat ovat yhtä totuudenkaltaisia.


title: Totuudenkaltaisuus

text: Tichýn lähestymistavan mukaan väitteen totuudenkaltaisuutta arvioitaessa tulee verrata väitteestä johdettavissa olevien asiaintilojen ja aktuaalisen maailman tosiasiallisten tilojen samankaltaisuutta toisiinsa.


title: Totuudenkaltaisuus

text: Miller ehdotti teorian totuus- ja epätotuussisältöjen määrittelemistä eri tavalla kuin Popper: ei sen mukaan, mitä teoriasta voidaan johtaa, vaan mallien luokkien avulla. Jos teoria T2 määritellään totuudenkaltaisemmaksi kuin teoria T1 ja T2:n totuussisältö on T1:n totuussisällön aito osajoukko sekä T1:n epätotuussisältö T2:n epätotuussisällön aito osajoukko, tällöin voidaan osoittaa, että:


title: Kelttiläiset maat

text: Kelttiläiset maat nimitystä käytetään niistä maista ja alueista, joissa puhutaan kelttiläisiä kieliä ja joissa kelttiläinen kulttuuri on säilynyt. Kelttiläinen liitto on tunnustanut kuusi aluetta kuuluviksi kelttiläisiin maihin. Nämä ovat Irlanti ("Éire"), Skotlanti ("Alba"), Mansaari ("Mannin"), Wales ("Cymru"), Cornwall ("Kernow") ja Bretagne ("Breizh"). Myös Englanti, Galicia ja Asturia luokitellaan joskus kelttiläisiksi maiksi niiden kelttiläisen historian takia.


title: Kelttiläiset maat

text: Useimmat alueet luokitellaan kelttiläisiksi niissä puhutun kielen perusteella. Jokaisella nykyisin kelttiläisiksi luokitelulla alueella puhutaan kelttiläistä kieltä. Kuitenkin millään näistä alueista kelttiläiset kielet eivät ole valtakieliä, vaan niissä puhutaan englantia, ranskaa tai skottia. Myös eräillä kelttiläisiksi maiksi luokittelemattomilla alueilla puhutaan kelttiläisiä kieliä. Kymriä puhutaan Patagoniassa ja gaelia Cape Bretonissa.


title: Kelttiläiset maat

text:
Nykypäivänä kelttiläisiä kieliä puhutaan seuraavasti:
Suurimmassa osassa Länsi- ja Keski-Eurooppaa on ollut kelttiläistä vaikutusta, mutta kelttiläiset kielet eivät ole siellä säilyneet. Iberian niemimaalla eli aikoinaan useita kelttiryhmiä ja osalla paikannimistä on kelttiläinen alkuperä. Kelttiläisissä kielissä Englantia kutsutaan saksien maaksi. Tämä johtuu saksien aikoinaan suorittamasta Englannin valtauksesta. Englannin alueella on puhuttu kelttiläisiä kieliä 1700-luvulle saakka; viimeinen äidinkielenään kornia puhunut kuoli 1676 ja Herefordshiressä puhuttu kymri hävisi samoihin aikoihin. Eräät vallonit pitävät itseään kelttiläisinä.


title: Paul England

text: Paul Thomas England (28. maaliskuuta 1929 Melbourne – 17. kesäkuuta 2014) oli australialainen F1-kuljettaja. Hän osallistui yhteen F1-osakilpailuun, Saksan GP:hen kaudella 1957. Hän keskeytti kilpailussa eikä saavuttanut pisteitä. Hän ajoi F2-luokan autolla Cooper-Climaxilla.


title: Paul England

text: England työskenteli Repco-yrityksessä ja kilpaili omalla Holden-moottorilla varustetulla Auscan-urheiluautolla, jonka lasikuituinen runko perustui A6GCS Maseratiin. Kilpauransa jälkeen hän omisti moottorinvalmistajayrityksen nimeltä Paul England & Staff. Nykyään yritystä pyörittää hänen esikoisensa Lisa Mary Coulton ja tämän puoliso Steven Coulton.


title: Oliver

text: Oliver on latinalaisperäinen miehen etunimi, joka tarkoittaa latinaksi oliivipuun istuttajaa. Nimen naispuolinen vastine on Olivia. Oliverin ja myös Olivian nimipäivä on 29. toukokuuta.


title: Oliver

text: Suomessa nimi Oliver oli 1900-luvun alkupuolella varsin harvinainen, mutta on 1980-luvulta lähtien yleistynyt. Toukokuuhun 2017 menneessä nimi oli annettu 14920 henkilölle, joista yli puolet (7400 henkilöä) on 2010-luvulla syntyneitä.


title: Sorana Cîrstea

text: Sorana Cîrstea [] (s. 7. huhtikuuta 1990 Bukarest) on romanialainen tennispelaaja. Hän aloitti ammattilaisuransa vuonna 2006. Hänen parhaat sijoituksena WTA:n maailmanlistalla ovat toistaiseksi olleet kaksinpelissä 21:s elokuussa 2013 sekä nelinpelissä 35:s maaliskuussa 2009.


title: Sorana Cîrstea

text: Cîrstea on voittanut urallaan yhden kaksinpelin WTA-turnauksen. Tämä tapahtui Taškentissa 2008, kun hän voitti loppuottelussa Sabine Lisickin luvuin 2–6, 6–4, 7–6(4). Huhtikuussa 2007 hän selviytyi karsintojen kautta Budapestin turnauksen loppuotteluun, jossa hän hävisi Gisela Dulkolle lukemin 7–6(2), 2–6, 2–6. Nelinpelissä Cîrstea on voittanut neljä WTA-turnausta: vuonna 2008 Fèsissä ja Luxemburgissa, vuonna 2010 Estorilissä ja vuonna 2011 Dallasissa.


title: Sorana Cîrstea

text: Grand Slam -turnausten kaksinpeleissä Cîrstean parhaat saavutukset ovat Ranskan avoimista 2009. Hän voitti ensimmäisellä kierroksella Carly Gullicksonin lukemin 6–4, 6–2, toisella kierroksella 21:nneksi sijoitetun Alizé Cornetin 6–3, 6–2, kolmannella kierroksella kymmenenneksi sijoitetun Caroline Wozniackin 7–6(3), 7–5 sekä neljännellä kierroksella viidenneksi sijoitetun Jelena Jankovićin 3–6, 6–0, 9–7. Puolivälierissä hän hävisi 30:nneksi sijoitetulle Samantha Stosurille luvuin 1–6, 3–6.


title: Sorana Cîrstea

text: Ennen vuoden 2009 Ranskan avoimia Cîrstea oli Grand Slam -turnausten kaksinpeleissä selviytynyt parhaimmillaan toiselle kierrokselle vuoden 2008 Ranskan avoimissa, Wimbledonissa ja Yhdysvaltain avoimissa. Vuonna 2009 hän ylsi kolmannelle kierrokselle Wimbledonissa ja Yhdysvaltain avoimissa.


title: Sorana Cîrstea

text: Vuonna 2010 Ranskan avoimissa Cîrstean pelit päättyivät 1. kierrokselle, kun hän kohtasi hallitsevan mestarin, Svetlana Kuznetsovan. Kuznetsova voitti ottelun 6-3, 6-1, vaikka oli tappiolla 1. erässä jo 3-0. Wimbledonissa hän hävisi avauskierroksella Petra Kvitoválle ja US Openissa Sofia Arvidssonille.


title: Sorana Cîrstea

text: Vuonna 2011 Cîrstea pääsi Australian avoimissa toiselle kierrokselle voitettuaan Mirjana Lučićin. Toisen kierroksen ottelunsa hän hävisi kymmenenneksi sijoitetulle Shahar Pe'erille. Ranskan avoimissa Cîrstea selviytyi kolmannelle kierrokselle voitettuaan Patty Schnyderin ja Alexandra Dulgherun. Kolmannella kierroksella hän hävisi Li Nalle.


title: Bob Evans

text: Robert "Bob" Evans (s. 11. kesäkuuta 1947 Waddington, Lincolnshire) on entinen brittiläinen F1-kuljettaja. Hän osallistui kahteentoista F1-osakilpailuun kausina 1975–1976. Hän oli parhaimmillaan yhdeksäs Belgian GP:ssä 1975. Aika-ajoissa Evans oli parhaimmillaan kahdeskymmenes. Hän osallistui myös lukuisiin MM-sarjaan kuulumattomiin kilpailuihin.


title: Bob Evans

text: Evans kilpaili myös Formula Ford, Formula 3 ja F5000 -sarjoissa. Hän voitti Britannian F5000-mestaruuden vuonna 1974. Evans siirtyi Aurora F1-mestaruussarjaan 70-luvun lopulla.


title: Pierre Brasseur

text: Pierre Brasseur, oik. Pierre-Albert Espinasse (22. joulukuuta 1905 Pariisi, Ranska – 16. elokuuta 1972 Bruneck, Italia), oli ranskalainen näyttelijä.


title: Pierre Brasseur

text: Hänen vanhempansa olivat näyttelijät Georges Espinasse ja Germaine Brasseur, joka tosin oli tuolloin vielä naimisissa Albert Brasseurin kanssa. Myös hänen isoisänsä Jules Brasseur oli näyttelijä. Hänen poikansa Claude ja pojanpoikansa Alexandre ovat myös käyttäneet sukunimeä "Brasseur".


title: Pierre Brasseur

text: Mahtipontisista rooleistaan tunnettu Brasseur esitti puolittain kuvitteellisen näyttelijä Frédérick Lemaîtren osan Marcel Carnén elokuvassa "Paratiisin lapset" (1945) ja tohtori Génessierin osan kauhuelokuvassa "Silmät ilman kasvoja" (1959).


title: Apache Wave

text: Apache Wave on seuraaja Google Wavelle, joka oli Googlen Google I/O -konferenssissa 28. toukokuuta 2009 julkistama web-pohjainen integroitu ryhmätyösovellus, jota esim. Computerworld -lehti on kuvannut "uudentyyppiseksi megasovellukseksi". Hanke ja sovelluksen prototyyppi julkaistiin poikkeuksellisesti jo prototyyppivaiheessa kehittäjäyhteisölle, joka voi kehittää avoimeen lähdekoodiin pohjautuvaan sovellukseen uusia työkaluja ja lisäsovelluksia.


title: Apache Wave

text: Julkistuksensa jälkeen Google Wave oli käytettävissä vain rajatulle yleisölle; käyttöön tarvittiin toisen käyttäjän lähettämä kutsu. 19. toukokuuta 2010 palvelu avattiin kaikille Googlen käyttäjille. 4. elokuuta 2010 Google kuitenkin ilmoitti, että Googlen oma Wave-palvelu tullaan lakkauttamaan, ja Waven avoimen lähdekoodin projekti siirtyi Apache Software Foundationille. ASF:n nykyinen kehitysversio on "Wave In A Box" (WIAB), Wave-palvelinohjelmisto joka voidaan asentaa omalle palvelimelle.


title: Apache Wave

text: Google Waven toukokuussa 2009 esitelty prototyyppi yhdisti sähköpostin, pikaviestimen, wikin ja sosiaalisen median sovelluksia.


title: Apache Wave

text: Google Waven kehittäjät kuvailevat itse tuotetta sähköpostin "seuraavaksi sukupolveksi". Kokonaisia viestiketjuja ei enää tallenneta ja kopioida useiden käyttäjien sähköpostilaatikoihin, vaan viestiketjut ja -objektit muodostavat "aaltoja" (), eli kokonaisia viestiketjuja, jotka tallennetaan palvelimelle keskitetysti. Viestiketjuja tai niiden osia voidaan jakaa edelleen uusille käyttäjille ja niistä voidaan poistaa osia milloin tahansa ketjun olemassaolon aikana. Viestiketju eli "aalto" muodostaa Googlen mukaan samaan aikaan keskustelun ja dokumentin. Kuka tahansa viestiketjuun osallistuva käyttäjä voi kommentoida mitä tahansa viestin osaa, editoida sen sisältöä ja lisätä uusia käyttäjiä viestiketjuun. Siihen voidaan myös lisätä multimediaviestejä, eli blipejä, joihin voidaan niin ikään vastailla. Keskustelun osapuolia tiedotetaan vastauksista tai muutoksista viestiketjuihin, joissa he ovat aktiivisina. Muutoshistoria on helposti selailtavissa erilaisilla havainnollistamis- ja työvälineillä. Keskustelijat voivat editoida yhtä viestiketjua myös samanaikaisesti. Viestiketjut muodostavat siis yhtaikaa sähköpostin, keskustelufoorumin sekä pikaviestinpalvelun, yhdistäen sähköpostin ja pikaviestimien ominaisuudet. Mikäli keskustelun osapuolet eivät ole yhtaikaa läsnä tietoverkossa, sovelletaan sopivaa toiminnallisuutta sen mukaan automaattisesti.


title: Apache Wave

text: Wave julkaistaan avoimena protokollana, jolloin kuka tahansa voi perustaa Wave-palvelimen, jonka kanssa muiden Wave-palvelinten käyttäjät voivat edelleen kommunikoida. Waveen on lisätty toimintoja Google Talk -palveluun käytetystä XMPP-pikaviestinprotokollasta. Wavella voi usean käyttäjä yhtaikaa jakaa puurakenteisia keskusteluja ja muokata sähköisiä dokumentteja. Suurin osa Wave-toteutuksesta julkaistaan avoimena koodina, jolloin eri kehittäjät voivat tehdä Waveen edelleen omia laajennoksia, sovelluksia ja yhdistellä sitä muihin Web-palveluihin.


title: Tulireki (Linnanmäki)

text: Tulireki on metallinen vuoristorata Linnanmäellä. Sen on valmistanut vuonna 2004 saksalainen Mack. Radan erikoisuutena on ulospäin suuntautuvat vaunut.


title: Tulireki (Linnanmäki)

text: Radan pituus on 336 metriä, ja se nousee parhaimmillaan 16,5 metrin korkeuteen. Yli 120 senttimetriä mutta alle 140 senttimetriä pitkät matkustajat pääsevät laitteeseen vain huoltajan seurassa. Radan kapasiteetti on 770 henkilöä tunnissa. Vaunuja on neljä, ja yhteen vaunuun mahtuu kuusi henkilöä. Vaunujen väri on punainen. Ensin vaunu nousee pitkää mäkeä ylös, minkä jälkeen se mutkittelee tiukkoja käännöksiä, josta saa ulospäin suuntautuvien vaunujen ansiosta tunteen siitä, että vaunu rysähtää alas. Sen jälkeen lasketaan iso mäki alas, ja loppurata on pienempiä mäkiä ja kovaa mutkittelua. Rata maksoi Linnanmäelle kolme miljoonaa euroa.


title: Koripallon Amerikan-mestaruuskilpailut

text: Koripallon Amerikan-mestaruuskilpailut on koripalloturnaus Pohjois-Amerikan, Keski-Amerikan, Länsi-Intian ja Etelä-Amerikan valtioille. Turnaus järjestetään kahden vuoden välein ja se toimii karsintajärjestelmänä MM-kilpailuihin ja olympialaisiin.


title: Raimo Pesonen

text: Raimo Pesonen (s. 1968 Alajärvellä) on suomalainen kirjailija ja musiikkityöläinen. Suomen kirjailijaliiton jäsen vuodesta 2011. Siltala Kustannus julkaisi Pesosen esikoisromaanin "Erityisosaajia" helmikuussa 2009. Kirjaa on luonnehdittu tummasävyiseksi ironiaksi 2000-luvun alun Suomesta.


title: Raimo Pesonen

text: Pesonen oli toimittajana yhdessä Paulina Ahokkaan ja Jone Nikulan kanssa vuonna 2005 ilmestyneessä artisteille suunnatussa musiikkialan opaskirjassa "Artist ABC". Artist ABC mainitsee Pesosen toimineen muun muassa tuottajana ja ohjelmapäällikkönä Down By The Laituri -festivaaleilla, tiedottajana, toimittajana, keikkamyyjänä ja dvd-tuottajana.


title: Raimo Pesonen

text: Vuonna 2000 Pesonen perusti levymerkin nimeltään "Riemu", joka on julkaissut albumeita mm. yhtyeiltä Mana Mana, Turun Romantiikka, Paska, Disgrace ja Karoshi Lovers, sekä vuonna 2001 Riemufestivaali-nimisen klubifestivaalin.


title: Raimo Pesonen

text: Rumpalina Raimo Pesonen on levyttänyt yhtyeissä Mahtavat Lämpöpussit, Psychoplasma, Mothers Against Sex Association, Mana Mana, The Insult That Made A Man Out Of Mac ja Karoshi Lovers.


title: Mália

text: Mália (; myös "Mállia", Μάλλια) on Kreikan kaupunki sekä samanniminen Chersónisoksen kunnan kunnallisyksikkö (Δημοτική Ενότητα Μαλίων, "Dimotikí Enótita Malíon") ja entinen itsenäinen kunta. Se sijaitsee Iraklionin alueyksikössä Kreetan alueella. Koko kunnallisyksikön väkiluku on 5 433 ja varsinaisen Málian kaupungin väkiluku 3 224 (vuonna 2011).


title: Mália

text: Mália sijaitsee Kreetan saaren pohjoisrannikolla Egeanmeren rannalla. Málian länsipuolella sijaitsee Chersónisos ja itäpuolella Vrachási. Mália oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Chersónisoksen kuntaan yhdessä Episkopín ja Goúveksen kanssa.


title: Mália

text: Mália tunnetaan minolaisaikaisesta Málian palatsista sekä rantalomakohteena.


title: Mália

text: Málian kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Mália

text: Rannikolla noin kolme kilometriä Málian keskustasta kohti itää sijaitsevat minolaisaikaisen Málian palatsin ja kaupungin rauniot. Málian palatsia pidetään yhtenä Kreetan tärkeimmistä, vaikkakaan se ei milloinkaan ollut Knossoksen ja Faistoksen veroinen. Palatsi rakennettiin vuoden 2000 eaa. jälkeen, ja se tuhoutui noin vuonna 1700 eaa. Uusi palatsi valmistui sittemmin keskuspihan ympäristöön.


title: Mália

text: Málian kaupungin seutu on varsinkin nuorison suosiossa oleva lomakohde, jonka hiekkarannalle on myönnetty ”European Blue Flag” tunnustuksena puhtaudesta. Rannalla on runsaasti mahdollisuuksia harrastaa vesiurheilulajeja. Málian vanha osa sijaitsee Iraklionista tulevan tien eteläpuolella. Pohjoispuolella, rannan läheisyydessä sijaitsee lukuisia hotelleja ja baareja.


title: Mália

text: Linja-autolla pääkaupunkiin Iraklioniin on Máliasta tunnin matka ja Chersónisokseen 15 minuutin matka. Máliasta kulkee linja-autoja lisäksi Ierápetraan, Ágios Nikólaokseen ja Siteíaan.


title: Mália

text: Iraklionista kulkee muutama linja-auto päivittäin Chersónisoksen kautta suoraan Málian minolaiskaupungin raunioille.


Teenage Mutant Ninja Turtles: The Manhattan Missions on Distinctive Softwaren kehittämä toimintapeli, joka on julkaistu vuonna DOS:lle. Peliin oli otettu vaikutteita elokuvista Teini-ikäiset mutanttininjakilpikonnat ja , sekä Mirage Studiosin sarjakuvista.


title: Teenage Mutant Ninja Turtles: The Manhattan Missions

text: Valittavana on kaikki neljä Turtlesia, Leonardo, Michelangelo, Donatello ja Rafaello, joilla jokaisella on myös omat vahvuudet ja heikkoudet. Pelin edetessä tietyn hahmon saavuttaessa tietyn voimakkuustason se saa lisää erikoishyökkäyksiä.


text: Pelissä on yhteensä 16 tasoa, joiden aikana pelaajan pitää estää Silppurin aikeet vallata New York 48 tunnissa ja estää samalla pikku rikollisia pitkin katuja.


title: Alankomaiden provinssit

text: Alankomaiden provinssit ovat Alankomaiden alueellisia hallinnollisia yksiköitä, jotka toimivat hallintokerroksena kuntien ja maan hallituksen välillä. Provinssin johdossa on kolme elintä: neljän vuoden välein vaaleilla valittava valtuusto "Provinciale Staten", valtuuston keskuudestaan valitsema hallitus "Gedeputeerde Staten" ja kuningattaren nimittämä maaherra eli "komissaris".


title: Alankomaiden provinssit

text: Kaksitoista provinssia on jaettu kuntiin, joita vuoden 1997 kuntaliitosten jälkeen on jäljellä 572.


title: Alankomaiden provinssit

text: Asukasluku: tilanne 31.12.2008.


title: Viljelypalsta

text: Viljelypalsta on yleensä noin aarin kokoinen alue peltoa, jossa viljellään kasveja. Ruoaksi kelpaavien kasvien lisäksi palstalla voi kasvattaa myös kesäkukkia. Kaupungit vuokraavat tai myyvät viljelypalstoja halukkaille palstaviljelijöille. Kaupunki huolehtii yleisten käytävien hoidosta ja kasteluveden saatavuudesta. Venäjällä palstaviljelmä on useimmiten aidattu korkealla aidalla ja portti lukittu. Neuvostoliiton aikana valtiolta vuokrattiin yksityisiä viljelypalstoja, mutta nykyään palstan lunastaminen on mahdollista.


title: César Vallejo

text: César Abraham Vallejo Mendoza (16. maaliskuuta 1892 – 15. huhtikuuta 1938) oli perulainen runoilija. Vaikka hän julkaisi elämänsä aikana vain kolme teosta, häntä pidetään yhtenä 1900-luvun suurimmista runouden uudistajista ja maansa kuuluisimpana.


title: César Vallejo

text: Vallejon runoteokset olivat "Trilce" (1922), "España, aparta de mí este cáliz" (1937) ja "Poemas humanos" (1939). Lisäksi hän kirjoitti viisi näytelmää, joita ei esitetty hänen elinaikanaan, kolme romaania ja kaksi matkakertomusta: "Rusia en 1931, reflexiones al pie del Kremlin" (1931), uuden sosialistisen yhteiskunnan rakentamisesta Neuvostoliitossa sekä "Rusia ante el II Plan Quinquenal" toisen viisivuotissuunnitelman toteutuksesta.


title: César Vallejo

text: Vuonna 1936 Vallejo perusti Pariisissa, jossa asui, Pablo Nerudan kanssa komitean puolustamaan Espanjan toista tasavaltaa sisällissodan puhjetessa. Hän myös kuoli Pariisissa tuntemattomaan sairauteen ja hänet haudattiin Montparnasselle.


title: César Vallejo

text: Universidad César Vallejo -yliopisto Trujillossa on nimetty Vallejon mukaan, ja yliopiston mukaan puolestaan ovat saaneet nimensä urheilujoukkueet Club Deportivo Universidad César Vallejo ja Sport César Vallejo.


title: Kirjurinluodon kesäteatteri

text: Kirjurinluodon kesäteatteri on Porin Kirjurinluodossa toimiva kesäteatteri. Nykyinen kesäteatteri rakennettiin vuonna 2008. Sen edeltäjä toimi Kirjurinluodossa 1960–1970-lukujen vaihteesta 2000-luvun alkuun.


title: Kirjurinluodon kesäteatteri

text: Ensimmäiset ulkoilmanäytännöt Kirjurinluodossa järjestivät jo 1920-luvun alussa silloiset ammattiteatterit Porin Näyttämö ja Porin Työväen Teatteri. Vuonna 2008 valmistui uusi näyttämö ja amfiteatterimainen 450 hengen katsomo Raatimiehenluodossa sijaitsevan Kirjurinluoto Arenan kupeeseen. Entinen näyttämö sijaitsi Kirjurinluodon vanhan Lokki-lavan luona.


title: Kirjurinluodon kesäteatteri

text: Kirjurinluodon kesäteatterissa toimii kaksi teatteria, Kirjurin Hyvätuuli Oy ja Vihreä Teatteri ry. Kirjurin Hyvätuuli Oy:n tuottajana on vuodesta 2008 lähtien toiminut Maria Kuusiluoma. Sen esityksissä on esiintynyt viime vuosina useita tunnettuja näyttelijöitä, kuten Sinikka Sokka, Jaana Saarinen, Eija Vilpas, Maija-Liisa Peuhu, Ville Keskilä, Ritva Oksanen ja Saija Aartela.


title: Kirjurinluodon kesäteatteri

text: Vuodesta 2011 lähtien Vihreä Teatteri on tuottanut kesäteatterituotantonsa Kirjurinluodon kesäteatteriin. Vihreä Teatteri on keskittynyt koko perheen musiikkiteatterituotantoihin, joista esimerkkeinä vuonna 2017 esitetty musikaali Pessi ja Illusia sekä vuonna 2018 koko perheen fantasiamusikaali Liisa Ihmemaassa.


title: Fytoterapia

text: Fytoterapia eli kasvilääkintä "(fyton = kasvi)" on sairauksien tai terveyden luonnonmukaista hoitoa lääkekasveilla tai niistä tehdyillä valmisteilla. Fytoterapiahoitoa voidaan käyttää itsenäisesti, mutta yleensä se yhdistetään tukihoitona muuhun hoitoon, esim. aromaterapiaan tai akupainantaan. Nykyään fytoterapiahoito keskittyy vahvasti kasveista saataviin suojaravintoaineisiin sekä kasvin vaikuteaineisiin. Yksi fytoterapian tärkeistä osista on, että siinä saadaan elimistön omat puolustusmekanismit toimimaan kasvien vaikuttavien aineiden ohella, jolloin pienempikin rohdosmäärä riittää. Fytoterapian historia yltää yli 5 000 vuoden taa, kun ensimmäiset yrttilääkinnälliset ohjeet kirjoitettiin. Fytoterapiaan liittyy pieni allergiariski.


title: Fytoterapia

text: Fytoterapia käy myös eläimille, kuten hevosille.


title: Fytoterapia

text: Nykyään ns. holistisessa lääketieteessä keskitytään vahvasti kasvin kokonaisvaikutukseen eli sen yhteenlaskettuun vaikutukseen monilta terveyden eri osa-alueilta. Parhaimmillaan fytoterapiassa käytettävät kasvit ovat mietoja rohdoskasveja, hyvin itsehoitoon sopiviksi tarkoitettuja. Suurin osa miedoista rohdoskasveista stimuloi aineenvaihduntaa ja siten vähentää kuona-aineiden tuotantoa. Yleensä miedot rohdoskasvit myös poistavat nestettä eli toimivat diureetteina.


title: Fytoterapia

text: Fytoterapiassa yrttejä voidaan sisäisesti käyttää esimerkiksi teenä, uutteena ja jauheena, puristeina, ruoan lisäkkeenä ja ulkoisesti hauteina, kylpyinä sekä öljyinä tai muina voiteina .


title: Fytoterapia

text: Monissa ulkomailla tuotetuissa yrteissä tiedetään olleen raskasmetalleja, mutta Suomen tuotanto on suhteellisen puhdasta


title: Fytoterapia

text: Lääkeyrttejä ei myydä lääkkeinä vaan elintarvikkeina. Erityisvalmisteita valvovat samat viranomaiset kuin elintarvikkeitakin, eikä niille ole luvallista ilmoittaa sairauksien hoitoon tai ehkäisyyn liittyvää vaikutusta. Tämä säädös johtaa joskus huvittaviin kiertoilmaisuihin. Erityisvalmisteet eivät saa parantaa sairautta, mutta terveyden vahvistaminen on toki sallittua. Erityisvalmiste saa "lisätä elämäniloa", mutta ei hoitaa depressiota; "vahvistaa luustoa", mutta ei ehkäistä osteoporoosia; "tukea suoliston tervettä bakteerikantaa", mutta ei parantaa ripulia.


title: Fytoterapia

text: Tuotteiden sisältöä ei valvota, ja Elintarvikevirastolle on tehtävä ilmoitus ainoastaan markkinoille tulevista "ravintoainevalmisteista" eli vitamiinien ja hivenaineiden saantiin tarkoitetuista erityisvalmisteista. Muut erityisvalmisteet, esimerkiksi yrtteihin perustuvat "onnellisuuspillerit", saa tuoda myyntiin ilmoittamatta virastolle. Elintervikevirasto valvoo erityisvalmisteiden lainmukaisuutta lähinnä vain pakkausmerkintöjä seuraamalla. Sisältöä viranomaiset valvovat vain pistokokein.


title: Fytoterapia

text: Fytoterapeuteille on oma keskusliitto LKL, Luontaislääkinnän keskusliitto, jonka alla valmistuneilla diplomi-fytoterapeuteilla ja fytoterapia-opiskelijoilla on oma yhdistyksensä Suomen Fytoterapia ry.


title: Microsoft Lync

text: Microsoft Lync (aiemmin Microsoft Office Communicator) on Microsoftin valmistama kaupallinen pikaviestinsovellus. Se toimii yhdessä Microsoft Lync Server -palvelinohjelmiston kanssa ja korvaa aiemman Windows Messenger -ohjelmiston, jota käytettiin Exchange Messaging Server -palvelimen kanssa. Sukulaistuotteeseensa Windows Live Messengeriin verrattuna Microsoft Lync sisältää erityisesti yrityskäyttöön suunniteltua lisätoiminnallisuutta.


title: Microsoft Lync

text: Ohjelmiston perustoimintoja ovat pikaviestimen ja läsnäolotiedon lisäksi VoIP ja videoneuvottelu, jotka on integroitu asiakasohjelmaan. Niiden lisäksi ohjelmisto voidaan integroida toimimaan yhdessä muiden Microsoftin ohjelmistojen kanssa esimerkiksi seuraavasti:


title: Porin ylioppilasteatteri

text: Porin ylioppilasteatteri perustettiin 2007. Teatterissa näyttelee Porin yliopistokeskuksen opiskelijoita erilaajuisin harrastajanäyttelijätaustoin. Ryhmässä on mukana kolmisenkymmentä opiskelijaa.


title: Porin ylioppilasteatteri

text: Porin ylioppilasteatteri


title: Annemarta Borgen

text: Annemarta Borgen (1913 Evjenth - 1988) oli norjalainen kirjailija.


title: Annemarta Borgen

text: Borgenilta on suomennettu teos "Minun yrttini", joka käsittelee kasvien historiaa ja käyttöä lääkinnässä ja ruoissa. Kirja sisältää harvinaista tietoa luonnonkasvien käytöstä pohjolassa ja ruokaohjeita satojenkin vuosien takaa.


title: 8315 Bajin

text: 8315 Bajin on asteroidivyöhykkeellä sijaitseva asteroidi. Sen löysi Kiinan tiedeakatemian rahoittama Beijing Schmidt CCD Asteroid Program 25. marraskuuta 1997. Asteroidi on nimetty kiinalaiskirjailija Ba Jinin mukaan. Ennen nimeämistään asteroidi tunnettiin tunnuksella 1997 WA22.


title: Aïwa

text: Aïwa on Rennesissa vuonna 1998 kahden irakilaissyntyisen veljen Wamidin ja Naufallen perustama ranskalainen hip-hop -yhtye.


title: Saksalainen rekisterikilpi

text: Saksalaisen rekisterikilven ensimmäiset kirjaimet määräytyivät 31.12.2014 asti sen mukaan, missä päin Saksaa ajoneuvon omistaja asui. Niinpä jos omistajan asuinkaupunki tai -piirikunta muuttui tai jos omistaja vaihtui ja uusi omistaja asui toisessa kaupungissa tai piirikunnassa, sitten myös rekisterikilpi ja siinä oleva tunnus muuttui. 1.1.2015 alkaen tätä sääntöä ei ole.


title: Saksalainen rekisterikilpi

text: Saksalaisen rekisterikilven numerot ja kirjaimet ovat mustia valkoisella pohjalla.


title: Saksalainen rekisterikilpi

text: Vuosina 1870–1890 Saksassa käytettiin polkupyörissä rekisterikilpiä. Vuonna 1897 alettiin kiinnittää autoihin rekisterikilpiä. Rekisterikilvet olivat pakollisia kaikissa autoissa 1. lokakuuta 1906 alkaen. Tunnuksen alussa oli roomalainen numero osoittamassa, mihin alueeseen auto kuului (I = Preussi, II = Baijeri jne.). Tämän jälkeen seurasi kirjain, joka tarkoitti seutua, johon auto kuului (esim. I A = Berliini), ja lopuksi numerosarja.


title: Saksalainen rekisterikilpi

text: Toisen maailmansodan jälkeen jokaisella miehitysvyöhykkeellä oli omat värit tekstille ja taustalle. Vuonna 1947 liittoutuneet päättivät kehittää yhtenäisen järjestelmän, jota on käytetty vuodesta 1948 lähtien. Siinä tekstin väri on aina musta ja taustan valkoinen.


title: Saksalainen rekisterikilpi

text: Vuonna 1949 huomattiin, että erilaisten yhdistelmien määrä järjestelmässä oli riittämätön. Yhä useampi näet hankki itselleen auton. Tästä syystä otettiin Länsi-Saksassa vuonna 1956 käyttöön uusi järjestelmä. Itä-Saksassa kehitettiin jo vuonna 1953 uusi järjestelmä, erilainen kuin Länsi-Saksassa. Kummassakin maassa rekisterikilvissä käytettiin samaa "DIN-Fonttia".


title: Saksalainen rekisterikilpi

text: Kun Saksa jälleenyhdistyi vuonna 1990, Länsi-Saksan piirikuntien ja kaupunkien lyhenteet pysyivät ennalleen. Sen sijaan Itä-Saksan alueesta muodostettujen uusien osavaltioiden piirikunnille ja kaupungeille annettiin omat lyhenteet, joiden tuli olla ennestään käyttämättömiä. Esimerkiksi Dresden sai lyhenteen DD, koska D oli jo käytössä länsisaksalaisen Düsseldorfin lyhenteenä.


title: Saksalainen rekisterikilpi

text: Vuonna 1994 rekisterikilvissä otettiin käyttöön uusi kirjasinlaji "FE" (saks. "Fälschungserschwerend" eli "vaikeasti väärennettävä"), ja lisäksi kilpien tuli siitä lähtien olla heijastavaa materiaalia. Vuodesta 2000 lähtien FE-fontti on ollut ainoa sallittu ja kilvissä on ollut pakollinen sininen EU-palkki vasemmassa reunassa.


title: Saksalainen rekisterikilpi

text: Vanhat rekisterikilvet, joissa käytetään DIN-fonttia ja joissa ei ole sinistä palkkia, ovat edelleen sallittuja, mutta kilpien on aina oltava heijastavaa materiaalia.


title: Koripallon I-divisioona-kausi 2009–2010

text: Kausi 2009–2010 on koripallon I-divisioonan 35. kausi. Se pelattiin 12 joukkueen kaksinkertaisena sarjana.


title: Koripallon I-divisioona-kausi 2009–2010

text: Kauden alussa Helsingin NMKY luopui sarjapaikastaan ja sen tilalle nousi Keravan Kori-80. Samalla helsinkiläisten joukkueiden määrä korkeimmilla sarjatasoilla laski entisestään. Myös KaU Basket vetäytyi ennen kauden alkua johtuen taloudellisista syistä. KaU Basketin paikasta I-divisioonassa karsivat Säynätsalon Riento ja Namika Lahti II.


title: Koripallon I-divisioona-kausi 2009–2010

text: Runkosarjan ensimmäiseksi ja toiseksi sijoittuneet joukkueet pääsevät suoraan välieriin. Runkosarjan kolmas ja kuudes pelaavat toisiaan vastaan, sekä neljäs ja viides pelaavat toisiaan vastaan puolivälierissä. Välierässä runkosarjan voittaja pelaa runkosarjassa huonoiten sijoittunutta joukkuetta vastaan ja runkosarjan kakkonen pelaa toiseksi huonoiten sijoittunutta vastaan. Välierien voittajat kohtaavat finaalissa, joka pelataan paras viidestä -järjestelmällä kuten välierätkin. Finaalin voittaja nousee kaudeksi 2010–2011 Korisliigaan ja finaalin hävinnyt joukkue pelaa karsintasarjan Korisliigan toiseksi huonoiten sijoittunutta joukkuetta vastaan.


title: Koripallon I-divisioona-kausi 2009–2010

text: I-divisioonan runkosarjan huonoiten sijoittunut joukkue putoaa suoraan alueellisen II-divisioonaan ja toiseksi huonoiten sijoittunut pelaa II-divisioonan parhaiden joukkueiden kanssa kahdesta paikasta I-divisioonassa.


title: Koripallon I-divisioona-kausi 2009–2010

text: Säynätsalon Riento ja Namika Lahti II pelasivat kaksi peliä, joiden yhteistulos ratkaisi I-divisioonaan päässeen joukkueen. Namika voitti otteluparin ja pääsi I-divisioonaan.


title: Koripallon I-divisioona-kausi 2009–2010

text: "Lyhenteet: # = Sijoitus runkosarjassa, O = Pelatut ottelut, V = Voitot, H = Häviöt, P/O = Tehdyt pisteet ottelua kohti, P/O- = Päästetyt pisteet ottelua kohti, % = Voittoprosentti"


title: Fine van Brooklyn

text: Fine van Brooklyn on Mika Waltarin kirjoittama pienoisromaani, jossa suomalainen tiedemies muistelee nuorena tekemäänsä matkaa Bretagneen ja ihastumisestaan nuoreen hollantilaiseen naiseen, joka kuitenkin vain leikitteli hänen tunteillaan. Waltari kirjoitti "Fine van Brooklynin" kesällä 1939, mutta koska kustantaja ei aluksi halunnut julkaista sitä, se ilmestyi ensin jatkokertomuksena aikakauslehdessä 1941. "Fine van Brooklynia" pidetään yhtenä Waltarin parhaista pienoisromaaneista, ja se oli myös Waltarin omia suosikkeja.


title: Fine van Brooklyn

text: Kertoja on suomalainen tiedemies, joka muistelee nuoruudessaan tekemäänsä matkaa. Hän oli tutkimustyössä Pariisissa ja lähti lomamatkalle Bretagnen rannikolle Carnaciin, koska oli kiinnostunut siellä olevista megaliiteista, esihistoriallisista pystykivistä. Kivien välissä vaeltaessaan hän kohtasi kuitenkin yllättäen nuoren naisen, joka otti aurinkoa puolialastomana, ja rakastui häneen kiihkeästi. Nainen tai tyttö, Fine van Brooklyn, kiusasi miestä päästämällä hänet välillä lähelleen, välillä taas torjumalla. Sekä eräs nunna että tytön isä varoittivat kertojaa hänestä; nunnan mukaan tytössä oli ”pahahenki” ja isä puhui hänen ”noitamaisista piirteistään”. Myös ympäristö muinaisine kivineen ja hautamuistomerkkeineen oli arvoituksellinen ja uhkaava.


title: Fine van Brooklyn

text:
Lopulta kertoja näki, miten Fine kohtelee samalla tavalla myös nuorta ranskalaista, ja lähti takaisin Pariisiin. Mutta vielä vuoden päästä hän oli näkevinään Helsingissä Finen kasvot ensilumessa. Kertomuksen lopussa hän on jo etääntynyt tapahtumista ja toteaa: ”Niin, Fine van Brooklyn, paha, turmeltunut tyttö. Jos nyt tapaisin sinut sellaisena kuin kerran olit, nipistäisin armotta sinua korvasta ja läimäyttäisin isällisesti sievää takamustasi. Mutta ehkä sittenkin väistäisin tummansinistä loistavaa katsettasi.”
"Fine van Brooklynin" taustalla on matka, jonka Waltari teki Carnaciin kesällä 1928. Vanhat pystykivet tekivät häneen suuren vaikutuksen, ja lisäksi hän ihastui nuoreen tummatukkaiseen tyttöön, joka hänen omien sanojensa mukaan ”käytti oikein ranskalaisen nuoren naisen tavoin hyväkseen sitä silmitöntä ihastusta, jota hän oli helposti huomannut minun tunteessani häntä kohtaan”. Waltarin yhdistää "Fine van Brooklynin" kertojaan muun muassa se, että kummatkin ovat suomalaisia, opiskelevat ranskaa vanhan tädin opetuksessa, lainaavat matkaa varten rahaa isän ystävältä ja rakastuvat pakkomielteenomaisesti. Pienoisromaani ei kuitenkaan ole suoraan omaelämäkerrallinen eikä kireää ja sovinnaista kertojahahmoa voi täysin rinnastaa nuoreen Waltariin.


title: Fine van Brooklyn

text: Kertojan hahmo on sukua niille intohimon sokaisemille naiiveille miehille, jotka esiintyvät Waltarin myöhemmissä historiallisissa romaaneissa. Hahmon itsetyytyväisyydessä, tekopyhyydessä ja sovinnaisuudessa on myös satiiria ja ironiaa, joka Waltarin hämmästykseksi jäi yleensä kriitikoilta huomaamatta.


title: Fine van Brooklyn

text: Fineä on pidetty Waltarin tuotannon ”ensimmäisenä noitanaisena”, jolla on yhteys sekä Sinuhen Neferneferneferiin että muihin hänen historiallisten romaaniensa demonisiin naishahmoihin. Toisaalta Panu Rajala huomauttaa, että Fine van Brooklynin toiminnalle voi aina löytää viattomankin selitysmahdollisuuden, ja itse asiassa suurin osa kiihottavuudesta ja nöyryytyksestä syntyy kertojan mielessä. Kuitenkin miehen tunteilla leikkivä nainen toistuu usein Waltarin tuotannossa.


title: Fine van Brooklyn

text: Waltari tarjosi "Fine van Brooklynia" kustantajalle vuonna 1939 neljän pienoisromaanin kokoelmassa, jossa olivat lisäksi "Ei koskaan huomispäivää", "Jokin ihmisessä" ja "Sellaista ei tapahdu", mutta WSOY hylkäsi kokoelman, koska tekstit olivat ”epämiellyttäviä ja sairaalloisia”. "Fine van Brooklyn" ilmestyi ensin jatkokertomuksena Hopeapeilissä vuonna 1941 ja siitä julkaistuna eripainoksena 1942, ja WSOY julkaisi sen erikseen 1943. ja uudelleen kokoelmassa "Koiranheisipuu" vuonna 1961 V. A. Koskenniemi kirjoitti teoksesta kiittävän arvostelun, jossa piti sitä suorastaan ”ylimielisen taiturimaisena” ja julisti sen olevan ”uuden suomalaisen novellitaiteen parhaita näytteitä”.


title: Fine van Brooklyn

text: "Fine van Brooklyn" on käännetty ainakin kuudelle kielelle: espanjaksi, italiaksi, ranskaksi, tšekiksi, unkariksi ja viroksi.


title: Thomas Helmer

text: Thomas Helmer (s. 24. huhtikuuta 1965) on entinen saksalainen jalkapalloilija, jonka pelipaikka oli puolustaja. Helmer edusti urallaan viittä eri seuraa ja pelasi vuosina 1990–1998 Saksan maajoukkueessa 68 ottelua. Helmer voitti vuonna 1996 Euroopan mestaruuden. Hän oli EM-kisajoukkueessa myös Ruotsissa 1992. Hän oli mukana myös vuosien 1994 ja 1998 MM-kisoissa.


title: Mosambikin jalkapallomaajoukkue

text: Mosambikin jalkapallomaajoukkue edustaa Mosambikia jalkapallon miesten maajoukkuekilpailuissa. Sitä hallinnoi Mosambikin jalkapalloliitto.


title: Mosambikin jalkapallomaajoukkue

text: Mosambikin maajoukkue ei ole selviytynyt kertaakaan MM-kilpailujen lopputurnaukseen. Afrikan-mestaruuskilpailujen lopputurnauksessa joukkue on esiintynyt Egyptissä 1986, Etelä-Afrikassa 1996, Burkina Fasossa 1998 ja Angolassa 2010 karsiutuen joka kerta jatkosta alkulohkon otteluiden jälkeen.


title: Lars Eilstrup Rasmussen

text: Lars Eilstrup Rasmussen (11. tammikuuta 1963 Tanska) on tanskalaissyntyinen tietojenkäsittelytieteilijä ja ohjelmistokehittäjä. Hän työskentelee Googlen palveluksessa ja hänet tunnetaan muun muassa Google Mapsin ja Google Waven pääsuunnittelijana (yhdessä veljensä Jens Eilstrup Rasmussenin kanssa).


title: Lars Eilstrup Rasmussen

text: Tanskalaisveljekset Lars ja Jens muuttivat aluksi Kalifornian Piilaaksoon, jossa Lars väitteli tohtoriksi University of California, Berkeleyssa teoreettisesta tietojenkäsittelytieteestä. Hänen väitöskirjansa "On approximating the permanent and other #p-complete problems" valmistui 1998, ohjaajana Alistair Sinclair. Väitöskirja oli yliopiston esittämänä ehdolla ACM:n vuoden väitöskirjaksi.


title: Lars Eilstrup Rasmussen

text: Valmistuttuaan Berkeleystä IT-kuplan aikana veljekset työskentelivät valmistuttuaan aloittavalle internet-yhtiölle. Sen mentyä konkurssiin heidät sanottiin irti ja he päättivät kehittää oman Web-sovelluksen. Lars on kertonut Jens-veljen saaneen ensimmäisenä ajatuksen uudenlaisen karttateknologian kehittämisestä. Tuohon aikaan ainoita karttayhtiöitä olivat hänen mukaansa MapQuest Yhdysvalloissa ja Whereis.com Australiassa.


title: Lars Eilstrup Rasmussen

text: Lars oli työskennellyt työnantajalleen jonkin aikaa Sydneyssä, jonne hän muutti vuonna 2003. Veljekset perustivat kehitysryhmän ja yhtiön nimeltä "Where 2 Technologies" yhdessä ystäviensä Noel Gordonin ja Stephen Man kanssa. Prototyyppi valmistui vuoden loppuun mennessä. Aluksi pääoman saaminen prototyypin jatkokehittämiselle oli vaikeaa, kunnes eräs potentiaalinen investoija esitteli heidät Googlelle. Teknologia osoittautui nopeammaksi ja houkuttelevammaksi kuin muut sen ajan karttasovellukset. Google osti yhtiön ja kehittäjät siirtyivät sen palvelukseen 2004. Kehitystyö jatkui suhteellisen vähäisillä resursseilla.


title: Lars Eilstrup Rasmussen

text: Kehittäjien yllätykseksi käyttäjäyhteisö pystyi hakkeroimaan koodin ja alkoi lisätä siihen ominaisuuksia. Ensimmäiset mash-up-sovellukset Google Maps -ohjelmistoon olivat syntyneet.


title: Lars Eilstrup Rasmussen

text: Lars Rasmussen kertoo ensimmäisen ajatuksen Google Wave -ohjelmistoon olevan myös peräisin hänen veljeltään Jensiltä. Rasmussenit aloittivat projektin nimellä "Walkabout" ja projektin suunnitteluun osallistui alkuvaiheessa viisi henkilöä. Kahden vuoden kehittämistyön tuloksena prototyyppi julkistettiin Google I/O -konferenssissa 28. toukokuuta 2009. Uusi sovellus yhdistää sähköposti-, pikaviestintä-, wiki- ja sosiaalisen median toiminnallisuuden samaan viestiketju-käsitteeseen, eli "aaltoon".


title: Lars Eilstrup Rasmussen

text: Väitöskirjansa lisäksi Lars Eilstrup Rasmussen on julkaissut joitakin tieteellisiä artikkeleita ja hänen nimissään on kymmenkunta patenttia.


title: Réthymno (alueyksikkö)

text: Réthymnon alueyksikkö () on yksi Kreikan alueyksiköistä. Se sijaitsee Kreetan alueella ja sen hallinnollinen keskus on Réthymno. Alueyksikön pinta-ala on 1 496 neliökilometriä ja asukasluku 85 609 (vuonna 2011).


title: Réthymno (alueyksikkö)

text: Alueyksikkö sijaitsee Kreetan saaren keskiosissa. Se perustettiin vuoden 2011 alusta Kallikrates-suunnitelman myötä ja se korvasi tuolloin lakkautetun Réthymnon prefektuurin (Νομός Ρεθύμνου, "Nomós Rethímnou").


title: Réthymno (alueyksikkö)

text: Réthymnon alueyksikkö rajautuu etelässä Välimereen kuuluvaan Libyanmereen ja pohjoisessa vastaavasti Egeanmereen, joka myös on osa Välimerta. Lännessä alue rajautuu Chanián alueyksikköön ja idässä Iraklionin alueyksikköön.


title: Réthymno (alueyksikkö)

text: Alue on Kreetan vuoristoisinta. Lännessä sijaitsee Lefká Óri -vuoristo ja idässä puolestaan Kreetan korkein vuoristo, Psiloreítis-vuoristo. Jälkimmäisen kuuluu myös saaren korkein vuori, 2 456 metriä korkea Ídavuori.


title: Réthymno (alueyksikkö)

text: Alueen pääkaupunki Réthymno on Kreetan kolmanneksi suurin kaupunki. Alueen pohjoisrannikolla on pitkiä hiekkarantoja ja hotelleja. Agía Galíni on etelärannikon suosituin rantalomakohde. Alueella sijaitsevia nähtävyyksiä ja käyntikohteita ovat esimerkiksi Arkádin ja Prévelin luostarit, Réthymnon historiallinen satama ja keskusta sekä Ídan luola.


title: Réthymno (alueyksikkö)

text: Alueyksikkö jakaantuu viiteen kuntaan seuraavasti:


title: Réthymno (alueyksikkö)

text: Ennen vuoden 2011 aluehallintouudistusta alue jakaantui 11 kuntaan ja yhteen itsenäiseen kyläkuntaan seuraavasti:


title: Lars Rasmussen

text: Lars Rasmussen voi viitata


Teenage Mutant Ninja Turtles III: The Manhattan Project on Konamin kehittämä tappelupeli, joka on julkaistu vuonna Nintendo Entertainment Systemille. Peli on toinen jatko-osa "Teenage Mutant Ninja Turtles" -pelille. Japanissa peli tunnetaan nimellä "Teenage Mutant Ninja Turtles 2: The Manhattan Project".


title: Teenage Mutant Ninja Turtles III: The Manhattan Project

text: Turtlesien loma jää lyhyeksi Key Westissä, Floridassa, kun he näkevät Aprilin viimeisimmän uutisen rikollisuuden tilastoista. Uutiskanavan signaali katoaa kesken lähetyksen ja hetkeä myöhemmin Silppuri ilmestyy ruutuun jättäen Turtleseille viestin. Hän kohottaa koko Manhattanin saaren ilmaan ja ottaa Aprilin panttivangikseen. Turtlesien nähtyä tapahtuman he matkaavat saman tien Manhattanille pelastaakseen Aprilin Silppurin käsistä.


text:
Hiekkaranta, päävastuksena Rocksteady
Meri, päävastuksena Groundchuck
Brooklynin silta, päävastuksena Bebop, välivastuksena Slash
Manhattan, päävastuksena Dirtbag
Viemäri, päävastuksena Nahkapää, välivastuksena jätti-Mouser
Teknodromi, päävastuksina Rahzar ja Silppuri
Pilvenpiirtäjän katto, päävastuksena Tokka
Krangin avaruusalus, päävastuksina Krang ja Super Silppuri, välivastuksena jätti-Mouser


Teenage Mutant Ninja Turtles II: Back from the Sewers on Konamin kehittämä tasohyppely, joka on julkaistu vuonna Game Boylle. Peli on jatko-osa "" pelille.


title: Teenage Mutant Ninja Turtles II: Back from the Sewers

text: Edellisen pelin tavoin Turtlesien täytyy pelastaa April Silppurin ja Krangin metkuilta. Jokaisella Turtlesilla on omat erikoisuutensa, kuten Donatello jolla on ulottuvin hyökkäys, mutta hitain. Puolestaan Rafaello on hyökkäyksissään nopeampi, mutta ulottuvuudeltaan lyhyt hyökkäyksinen. Leonardo ja Michelangelo ovat edellisiin verrattuna tasapainoisempia taitojen suhteen.


text: Pelissä on kuusi tasoa eli yksi enemmän kuin edellisessä pelissä. Pelin aikana voi pelata kaikilla Turtleseilla, mutta mikäli pelaaja joutuu vangituksi tai kuolee tietyllä Turtlesilla sillä ei voi enää pelata. Vangituksi tulleen Turtlesin voi kuitenkin pelastaa, mikäli läpäisee pelatun tason läpi. Jos pelaaja ei menetä yhtään Turtlesia, hän pääsee pelaamaan bonuskenttää.


title: Origin (ohjelma)

text: Origin on OriginLabin kehittelemä Windows-pohjainen ohjelmisto numeerisen tietoaineiston analysoimiseen ja sen piirtämiseen kuvaajaksi. Ohjelmassa on graafinen käyttöliittymä.


title: Origin (ohjelma)

text: Origin kykenee muun muassa tekemään annetusta datasta tilastollista analyysiä ja sovittamaan pisteisiin käyriä. Käyrien sovituksen Origin toteuttaa Levenberg–Marquardt -algoritmiin perustuvalla epälineaarisella regressiolla. Datan Originiin voi tuoda suoraan esimerkiksi ASCII-, Excel- tai SPC-muodossa. Ohjelman tulostamat kuvaajat voi muuntaa Originin omalla työkalulla moneen eri tiedostomuotoon, kuten EPS:ksi, GIF:ksi tai JPG:ksi.


title: Origin (ohjelma)

text: Originin ensimmäinen versio julkaistiin vuonna 1991. Tuolloin yhtiön nimi oli vielä Microcal Software. Myöhemmin se muutettiin OriginLabiksi. Originin versioista on saatavilla kaksi eri julkaisua: Origin ja OriginPro. Esimerkiksi uusimmasta versiosta on saatavilla julkaisut Origin 8 ja OriginPro 8, joista jälkimmäinen on hintavampi ja ominaisuuksiltaan laajempi.


title: Iraklion (alueyksikkö)

text: Iraklionin alueyksikkö () on yksi Kreikan alueyksiköistä. Se sijaitsee Kreetan alueella ja sen hallinnollinen keskus on Iraklion. Alueyksikön pinta-ala on 2 641 neliökilometriä ja asukasluku 305 490 (vuonna 2011).


title: Iraklion (alueyksikkö)

text: Alueyksikkö sijaisee Kreetan saaren keskiosissa. Se perustettiin vuoden 2011 alusta Kallikrates-suunnitelman myötä ja se korvasi tuolloin lakkautetun Iraklionin prefektuurin (Νομός Ηρακλείου, "Nomós Iraklíou").


title: Iraklion (alueyksikkö)

text: Iraklionin alue sijaitsee Kreetan saaren keskiosassa ja rajautuu etelässä Välimereen kuuluvaan Libyanmereen ja pohjoisessa vastaavasti Egeanmereen, joka myös on osa Välimerta. Lännessä alue rajautuu Réthymnon alueyksikköön ja idässä Lasíthin alueyksikköön. Lännessä alue rajautuu Psiloreítis-vuoriin ja idässä Lasíthi-vuoriin. Alueen keskiosassa sijaitsee hedelmällinen Messarán tasanko.


title: Iraklion (alueyksikkö)

text: Seutu on Kreetan suosituinta matkailualuetta, sillä siellä sijaitsevat esimerkiksi Knossoksen, Faistoksen ja Agía Triádan minolaispalatsien rauniot. Myös muinaisen Gortynin kaupungin rauniot sijaitsevat alueella. Taidemaalari El Greco syntyi alueella sijaitsevassa Fódelen kylässä. Alueella sijaitsee myös Kreetan suurimpia rantalomakohteita, kuten Chersónisos ja Mália. Etelärannikolla sijaitseva Mátala tunnettuine luolineen on myös maininnan arvoinen.


title: Iraklion (alueyksikkö)

text: Alueen pääkaupunki Iraklion on koko Kreetan pääkaupunki ja saaren suurin kaupunki.


title: Iraklion (alueyksikkö)

text: Alueyksikkö jakaantuu kahdeksaan kuntaan seuraavasti:


title: Iraklion (alueyksikkö)

text: Ennen vuoden 2011 aluehallintouudistusta alue jakaantui 26 kuntaan seuraavasti:


title: Vuorisirkku

text: Vuorisirkku ("Emberiza cia") on sirkkujen heimoon kuuluva varpuslintu.


title: Vuorisirkku

text: Vuorisirkun pituus on 15–16,5 cm, siivenkärkien väli 22–26 cm ja paino 21-27 grammaa. Se on keskikokoinen sirkku ja sen siivet ovat suhteellisen lyhyet, sekä leveät ja pyrstö pitkä. Kaikissa puvuissa pään kuvioinnit ovat voimakkaita: päälaen sivun juova, silmäjuova ja korvan alareunaa rajaavat juovat ovat tummia. Muuten pää on tuhkanharmaa, samaten rinta ja kurkku, koirailla voimakkaimmin. Vatsa ruosteenruskea ja nuorella naaralla oranssinbeige. Pyrstön reunat ovat valkoiset, pienet peitinhöyhenet harmaat ja siivellä kaksi valkeaa siipijuovaa. Linnun alanokka on vaalean lyijynharmaa. Ruosteenpunainen yläperä on kuvioton.


title: Vuorisirkku

text: Sukupuolet ovat samannäköisiä ja parhaita tuntomerkkejä niiden erottamiseksi ovat: koiraan vaaleahko silmäkulmanjuova ja viiruttomat kupeet. Naaralla usein vähemmän harmaata rinnassa. Naaralla on kurkun alaosan, kupeiden ja rinnan kohdalla ohuita tummia viiruja, sekä pään kuvioinnit ovat epäselvempiä.


title: Vuorisirkku

text: Lentää melko hitaasti ja hyppelehtien hitain, nykivin siiveniskuin.


title: Vuorisirkku

text: Kutsuääni terävä, lyhyt ”tsi” tai venytetty ”tsiii”, joskus hieman laskeva, pajusirkkumainen ”tsiy”. Rauhattomana lintu päästää ohuita, kitiseviä visertäviä sarjoja ”tir’r’r’r”, jotka kuulostavat kerjääviltä västäräkin poikasilta. Laulu on kirkas ja sointuva, melodinen säe, jossa on selviä soinnun vaihteluita ja useasti hapuileva johdanto sekä epätasainen rytmi kuten, ”sytt, titt-itt, svi tsa-tsa-sivi-syasya, sitt sivisyrrr si”.


title: Vuorisirkku

text: Vuorisirkun levinneisyysalue on laaja ulottuen Kiinasta Intiaan ja Eurooppaan, sekä kaikkea siltä väliltä, kuten Nepal, Irak, Kazakstan ja Saudi-Arabia.


title: Vuorisirkku

text: Euroopassa sitä tavataan Etelä-Euroopassa, mutta myös pohjoisemmassa Ranskan keskiosiin saakka, Saksan eteläosissa, Itävallassa, Romaniassa ja Unkarissa. Euroopan kannaksi on arvioitu 2 600 000–8 200 000 yksilöä.


title: Vuorisirkku

text: Afrikassa tavataan Algeriassa, Marokossa ja Tunisiassa.


title: Vuorisirkku

text: Pesii jyrkillä, kallioiden ja lohkareiden muodostamilla, avoimilla, varpuja, ruohoja, piikkipensaita ja vähäistä puustoa kasvavilla vuorenrinteillä heti puurajan yläpuolella. Euroopassa usein alle 1 500 metrin korkeudella. Lähinnä paikkalintu, mutta talvisin laskeutuu alemmaksikin ja kerääntyy pieniin parviin rikkaruohostoille ja niityille. Lintu ei ole arka, mutta sitä on vaikea havaita ja sen elintavat ovat huomaamattomat.


title: Vuorisirkku

text: Kesäisin hyönteiset ja hämähäkit, muulloin siemenet. Etsivät ruokaansa heinikoista, kivikoista ja tienvarsiltakin.


title: Vuorisirkku

text: Pesä sijaitsee maassa tiheässä kasvillisuudessa. Pesiminen ajoittuu huhti-kesäkuuhun. Munii 4-6 munaa ja tekee 2 pesuetta vuodessa.


title: Gustaf Storgårds

text: Gustaf Storgårds (11. joulukuuta 1869 Lapinjärvi – 11. marraskuuta 1945 Porvoo) oli suomalainen pappi ja poliitikko. Hänen puolueensa oli Ruotsalainen kansanpuolue.


title: Gustaf Storgårds

text: Storgårds valittiin eduskuntaan vaaleissa 1913 Uudenmaan läänin vaalipiiristä, ja hän toimi kansanedustajana helmikuusta 1914 huhtikuuhun 1917. Hän oli eduskunnan työväenasiainvaliokunnan jäsen. Hän toimi poliittisella urallaan myös Hangon kunnallispolitiikassa, kaupunginvaltuuston jäsenenä ja sen varapuheenjohtajana, sekä presidentin valitsijamiehenä presidentinvaalissa 1925.


title: Gustaf Storgårds

text: Storgårds kävi Porvoon lyseon ja pääsi ylioppilaaksi 1891. Hän ryhtyi opiskelemaan kieliä yliopistossa, mutta siirtyi parin vuoden kuluttua teologian opintojen pariin. Hän suoritti teologisen erotutkinnon vuonna 1896, jona vuonna hänet myös vihittiin papiksi, ja pastoraalitutkinnon vuonna 1899.


title: Gustaf Storgårds

text: Storgårds aloitti pappisuransa Lapinjärven virkaa tekevänä kirkkoherrana vuonna 1897, minkä jälkeen hän työskenteli Ruotsinpyhtään seurakunnan virallisena apulaisena ja virkaa tekevänä kirkkoherrana 1897–1900, Helsingin ruotsalais-suomalaisen seurakunnan kirkkoherran apulaisena 1900, Tenholan kirkkoherran apulaisena 1901, Hämeenlinnan kuritushuoneen ja työvankilan ylimääräisenä pappina 1901–1902 ja Karjaan kappalaisena 1902–1907. Vuonna 1907 hän aloitti Hangon kirkkoherrana, missä tehtävässä toimi vuoteen 1932. Hangon-vuosinaan hän oli myös Raaseporin rovastikunnan lääninrovasti vuosina 1924–1926 ja Porvoon tuomiokapitulin asessori vuosina 1929–1932. Vuonna 1932 hän siirtyi Porvoon tuomiorovastiksi.


title: Gustaf Storgårds

text: Papinuransa ohella Storgårds toimi Länsi-Uudenmaan ruotsalaisen kansanopiston johtajana vuosina 1905–1906, Hangon kansakoulujen virkaa tekevänä tarkastajana vuosina 1907–1908 ja Hangon ruotsalaisen yhteiskoulun uskonnon opettajana vuodesta 1907 vuoteen 1929. Vuonna 1919 hänelle myönnettiin rovastin arvonimi.


title: Gustaf Storgårds

text: Storgårdsin puoliso vuodesta 1906 oli Hulda Josefina Filén. Heidän poikansa, reservin vänrikki Gösta Storgårds (s. 1913), kaatui komppanianpäällikkönä Tervajoella talvisodassa maaliskuussa 1940.


title: Papaveriini

text: Papaveriini on alkaloidi, jota muun muassa oopiumi sisältää. Se ei kuitenkaan ole opiaatti, vaan eroaa rakenteeltaan muista oopiumin alkaloideista, kuten morfiinista ja kodeiinista. Papaveriinia saadaan oopiumiunikosta ("Papaver somniferum").


title: Papaveriini

text: Papaveriinia käytetään lääkkeenä muun muassa lihasrelaksanttina erilaisten lihaskouristusten hoitoon esimerkiksi ruuansulatusjärjestelmän alueella. Sitä on myös käytetty erektiolääkkeenä. Papaveriini rentouttaa verisuonia ja siten laajentaa niitä parantaen verenkiertoa.


title: Emanuel Kolkki

text: Emanuel Kolkki () oli suomalainen pappi ja poliitikko.


title: Emanuel Kolkki

text: Kolkki toimi kansanedustajana kahteen otteeseen, toukokuusta 1907 toukokuuhun 1909, jolloin hän edusti Suomalaista puoluetta, ja lokakuusta 1930 elokuuhun 1933, jolloin hän edusti Kansallista Kokoomusta. Hänet valittiin eduskuntaan kolmissa vaaleissa, 1907, 1908 ja 1930, Kuopion läänin itäisestä vaalipiiristä ja hän oli jäsenenä lakivaliokunnassa, talousvaliokunnassa ja työväenasiainvaliokunnassa. Kolkki toimi poliittisella urallaan myös kokoomuksen puoluevaltuuskunnan jäsenenä, Pielisjärven kunnanvaltuuston jäsenenä ja presidentin valitsijamiehenä, vaaleissa 1925 ja 1937.


title: Emanuel Kolkki

text: Kolkki oli varsinaiselta ammatiltaan pappi. Hän suoritti teologian erotutkinnon vuonna 1894, neljä vuotta ylioppilaaksi valmistumisensa jälkeen, ja pastoraalitutkinnon vuonna 1899. Hänet vihittiin papiksi vuonna 1895. Kolkki toimi pappisuransa alussa kirkkoherran apulaisena ja virkaa tekevänä kappalaisena Kesälahdella vuosina 1895–1896, saarnaajana ja kansakoulunopettajana Lavansaarella vuosina 1897–1901 ja Seiskarin seurakunnan ylimääräisenä pappina vuosina 1899–1901. Vuodesta 1901 vuoteen 1940 hän työskenteli toisena kappalaisena Pielisjärvellä. Hän sai rovastin arvonimen vuonna 1926.


title: Emanuel Kolkki

text: Kolkki oli naimisissa Hildur Augusta Rosalie Vallen kanssa. He avioituivat vuonna 1897. Hän kuoli maaliskuussa 1940, 70 vuoden iässä.


title: Kyyryhaikara

text: Kyyryhaikara ("Butorides striata") on pienehkö haikaralaji.


title: Kyyryhaikara

text: Kyyryhaikaran pituus on noin 40–48 cm, siipien kärkiväli 62–70 cm ja paino 200–250 grammaa.


title: Kyyryhaikara

text: Kyyryhaikaroita elää ympäri maailmaa kosteikoissa ja rannoilla, varsinkin mangrovemetsissä.


title: Ulva

text: Suolilevät ("Ulva") on viherleviin kuuluva makrolevien suku. Sen tunnetuin jäsen on merisalaatti ("Ulva lactuca"). Suvun lajit muistuttavat kasvutavaltaan lehtisalaattia, ja voivat hyvissä oloissa kasvaa lähes viisitoistasenttisiksi. Niitä käytetään sekä ihmisten että eläinten ravinnoksi: ne ovat esimerkiksi merileguaanin pääasiallista ravintoa.


title: Ulva

text: "Ulva prolifera" aiheuttaa Kiinan rannikoilla massaesiintymisiä, jotka haittaavat vedessä liikkumista. Laji tunnetaan myös nimellä "Enteromorpha prolifera". Se on värjännyt Qinqdaon rantoja jo vuosien ajan. Se ei ole myrkyllistä, mutta tukahduttaa muita eliölajeja.


title: Ulva

text: 2000-luvulla on todettu että "Enteromorpha" ja "Ulva" -suvut ovat ilmeisesti sittenkin samaa sukua.


title: Yhdenvertaisuus

text: Yhdenvertaisuus tarkoittaa sitä, että kaikki ihmiset ovat samanarvoisia riippumatta heidän sukupuolestaan, iästään, etnisestä tai kansallisesta alkuperästään, kansalaisuudestaan, kielestään, uskonnostaan ja vakaumuksestaan, mielipiteestään, vammastaan, terveydentilastaan, seksuaalisesta suuntautumisestaan tai muusta henkilöön liittyvästä syystä. Oikeudenmukaisessa yhteiskunnassa henkilöön liittyvät tekijät eivät saa vaikuttaa ihmisten mahdollisuuksiin päästä koulutukseen, saada työtä ja erilaisia palveluja..


title: Yhdenvertaisuus

text: Yhdenvertaisuus tarkoittaa kaikille ihmisille samoja ihmisoikeuksia ja yhteiskunnallisen vaikuttamisen mahdollisuuksia, riippumatta kansalaisuudesta, etnisestä alkuperästä, seksuaalisesta suuntautumisesta, iästä, sukupuolesta, vammasta, sairaudesta tai näihin rinnastettavasta. Yhdenvertaisuus yhteiskunnassa merkitsee samoja mahdollisuuksia päästä koulutukseen, saada työtä ja sosiaalisia palveluja.


title: Yhdenvertaisuus

text: Yhdenvertaisuus ei tarkoita samoja yhteiskunnallisia etuuksia tai lainsäädännön perusteella myönnettäviä oikeuksia kaikille yksilöille tai ihmisryhmille, vaan etuuksia ja oikeuksia rajoitetaan lainsäädännössä moraalisin sekä rationaalisin perustein.


title: Yhdenvertaisuus

text: Yhdenvertaisuus ei myöskään tarkoita erilaisten ideologioiden, arvojen, oikeuskäsitysten, elämäntapojen, ihmissuhteiden tms. keskinäistä yhdenvertaisuutta, vaan yhdenvertaisuus koskee ainoastaan ihmisiä yksilöinä lain edessä.


title: Yhdenvertaisuus

text: Suomen perustuslaissa yhdenvertaisuuden periaate viittaa sekä syrjinnän kieltoon että ihmisten yhdenvertaisuuteen lain edessä.


title: Yhdenvertaisuus

text: Suomen perustuslain mukaan ihmisiä ei saa kohdella eriarvoisesti sukupuolen, sukupuolisen suuntautumisen, iän, alkuperän, kielen, uskonnon, vakaumuksen, mielipiteen, terveyden tai vammaisuuden takia. Suomessa vähemmistövaltuutettu edistää etnisten vähemmistöjen ja ulkomaalaisten asemaa ja yhdenvertaisuutta Suomessa työelämän ulkopuolella. Syrjintälautakunta käsittelee etnistä syrjintää arkielämässä. Lautakunnalta voi hakea käsittelyä loukkausasiassa.


title: Yhdenvertaisuus

text: Yhdenvertaisuus ei merkitse täydellistä tasa-arvoa, sillä yhdenvertaisuus merkitsee yhtäläisiä mahdollisuuksia, mikä tarkoittaa, että toinen ihminen voi tarvita enemmän tukea kuin toinen, tai että toiselta ihmiseltä voidaan evätä jokin oikeus, joka myönnetään toiselle, kun epäämiselle on olemassa perusteet. Yhdenvertaisuus ei kuitenkaan merkitse heikomman ihmisen parempaan asemaan asettamista, sillä samanlainen kohtelu ei kuitenkaan takaa yhdenvertaisuutta, sillä ihmisten lähtökohdat ja mahdollisuudet vaihtelevat yksilöllisesti. Yhdenvertaisuuden turvaamiseksi on laadittu kansainvälisiä ja kansallisia sopimuksia ja lakeja .


title: Rudi Fischer

text: Rudolf "Rudi" Fischer (19. huhtikuuta 1912 Stuttgart, Baden-Württemberg. Saksa – 30. joulukuuta 1976 Luzern, Luzern, Sveitsi) oli sveitsiläinen F1-kuljettaja.


title: Rudi Fischer

text: Alun perin ravintoloitsijana toiminut Fischer perusti Écurie Espadon -tallin vuonna 1948 ja toimi sen johtajana. Tiimi koostui sveitsiläisistä herrasmiehistä amatöörikilpailuissa ja ryhmään kuuluivat Fischerin lisäksi Rudolf Schoeller, Peter Hirt, Peter "Pierre" Staechelin, Max de Terra ja Paul Glauser. Fischerin debyyttikilpailu oli voituretteluokan Geneven osakilpailu Simca-Gordinin autolla ja hän ajoi Erlenin kisassa toiseksi. Suuremmissa Grand Prix-kisoissa hän ajoi vuonna 1949, jolloin hänen debyyttikilpailunsa Sveitsin osakilpailussa päättyi 15.sijaan. Pari vuotta vanha Simca-Gordini osoittautui kuitenkin hitaaksi ja Fischer osallistui SVA:n autolla vuoden 1950 San Remon -osakilpailuun keskeyttäen kuitenkin öljyputkivikaan. Myös OSCAn ja HWM:n autoilla ei tullut menestystä. Vasta vaihdettuaan Ferrarin 212-autoon alkoi tulla menestystä, kun hän keräsi useita palkintosijoja Formula 1-sarjan ulkopuolisista kilpailuista vuonna 1951.


title: Rudi Fischer

text: Fischer osallistui kahdeksaan F1-osakilpailuun kausina 1951–1952. Hän saavutti yhteensä 10 MM-pistettä ajamalla kahdesti palkinnoille, toiseksi Sveitsin GP:ssä 1952 ja kolmanneksi Saksan GP:ssä 1952. Lisäksi hän voitti vuonna 1952 F1-sarjan ulkopuolisista osakilpailuista Eifelrennenin ja Avusrennenin. Lopputuloksissa hän oli vuonna 1952 neljäs, mutta tästä huolimatta vetäytyi kilpa-ajoista kauden lopussa.


title: Sinimatkija

text: Sinimatkija ("Melanotis caerulescens") on Meksikossa elävä matkijoiden heimoon kuuluva varpuslintu.


title: Sinimatkija

text: Kooltaan sinimatkija on noin 10 cm. Väritykseltään se on lähes kauttaaltaan harmahtavan sininen. Sininen väri on muuta ruumista tummempi alavatsassa. Lajin päässä on musta naamio silmien ympärillä. Nuoret sinimatkijat ovat väritykseltään aikuisia lintuja mustempia. Ulkonäöltään laji muistuttaa naamiomatkijaa ("Melanotis hypoleucus"), jonka vatsa on kuitenkin valkoinen. Se on myös levinneisyydeltään eteläisempi. Sinimatkijan laulu muistuttaa taiturimatkijan ("Mimus polyglottos") laulua, mutta on matalampaa ja samat säkeet toistuvat harvemmin.


title: Sinimatkija

text: Sinimatkija on endeeminen laji Meksikon alankomailla. Toisinaan lajia tavataan myös Yhdysvalloissa – havaintoja on muun muassa Texasista, Arizonasta ja New Mexicosta. Sinimatkijan elinympäristöä ovat metsät ja pensaikkomaat aina 2 500 metrin korkeuteen.


title: Sinimatkija

text: Sinimatkijan ravinto koostuu suurimmaksi osaksi hedelmistä sekä hyönteisistä.


title: Wilson Fittipaldi Júnior

text: Wilson Fittipaldi Júnior (s. 25. joulukuuta 1943 São Paulo) on brasilialainen entinen F1-kuljettaja ja Emerson Fittipaldin isoveli ja Christian Fittipaldin isä. Hän osallistui 38 F1-osakilpailuun kausina 1972–1973 ja 1975. Fittipaldin ensimmäinen Grand Prix oli Espanjan GP 1972 ja viimeinen Yhdysvaltain GP 1975. Hän saavutti yhteensä 3 MM-pistettä kaudella 1973 ajamalla kuudenneksi Argentiinan GP:ssä ja viidenneksi Saksan GP:ssä. Aika-ajoissa hän oli parhaimmillaan yhdeksäs Monacon GP:ssä 1973. Hän osallistui myös lukuisiin MM-sarjan ulkopuolisiin kilpailuihin.


title: Wilson Fittipaldi Júnior

text: Wilson aloitti moottoriurheilu-uransa kartingilla 1960-luvulla ennen siirtymistään Formula Vee -sarjaan. Hän kilpaili Formula 3 -sarjassa vuonna 1966. Vuonna 1970 Wilson seurasi veljensä menestystä F2-luokassa siirtyen itse Britannian F3-sarjaan. Hän voitti BARC-mestaruuskierroksen Silverstonessa. Hän siirtyi Euroopan F2-luokkaan vuonna 1971, jossa hän kilpaili veljensä omistamalla Team Barhald-Fittipaldin ajokilla. Hän oli toinen Vallelungan kilpailussa. Hyvien tulostensa perusteella Brabham kiinnitti hänet maksulliseksi kuljettajakseen kaudeksi 1972.


title: Wilson Fittipaldi Júnior

text: Wilson aloitti F1-uransa ajamalla palkinnoille MM-sarjaan kuulumattomassa Brasilian GP:ssä 1972. Wilson perusti myöhemmin oman F1-tiiminsä vuonna 1974, kilpaillen nimella Copersucar-Fittipaldi. Talli ei kuitenkaan menestynyt toivotusti ja se jouduttiin lopettamaan vuonna 1982.


title: Wilson Fittipaldi Júnior

text: Wilson kilpaili Brasilian Stock Car -mestaruussarjassa 1990 luvun alussa. Vuosina 1994 ja 1995 hän voitti Porschella klassisen Mil Milhas -kilpailun. Helmikuussa 1998 Wilson hylkäsi paluunsa Stock Car -sarjaan. Vuonna 2000 hän oli vieraileva ajaja Mercedes-Benzin Nurburgringillä FIA:n European Truck Racing Cupissa ollen 8. ja 11. Vuonna 2008 Wilson ja Emerson siirtyivät Brasilian GT3 Mestaruussarjaan ajaen Porsche 997 GT3 -autolla WB:n Motorsport-tiimissä.


title: Hintalautakunta

text: Hintalautakunta oli 1940–1949 toiminut kansanhuoltoministeriön alainen toimielin, joka valvoi tavaroiden hinnanmuodostusta. Sen muodosti viisi valtioneuvoston määräämää jäsentä, joista yksi toimi puheenjohtajana. Lautakunta antoi valtioneuvostolle ja kansanhuoltoministeriölle lausuntoja sille uskotuista asioista, jotka valmisteltiin kansanhuoltoministeriössä.


title: Hintalautakunta

text: Käsiteltävät asiat esitteli lautakunnalle kansanhuoltoministeriön esittelijä. Asiat ratkaistiin äänten enemmistöllä ja äänten mennessä tasan ratkaisuksi tuli puheenjohtajan kanta. Lautakunta oli päätösvaltainen, kun kolme jäsentä oli paikalla. Sihteerinsä lautakunta sai valita itse.


title: Koripallon I-divisioona-kausi 2008–2009

text: Kausi 2008–2009 oli koripallon I-divisioonan 34. kausi. Se pelattiin 11 joukkueen kesken kaksinkertaisena sarjana.


title: Koripallon I-divisioona-kausi 2008–2009

text: Korisliigasta oli pudonnut kaudelta 2007–2008 Kauhajoen Karhu ja II-divisioonasta olivat nousseet Järvenpään Koripalloseura ja Loimaan Korikonkarit. Kauden alussa joukkueiden määrää pudotettiin kolmella joukkueella. Alun perin tarkoituksena oli vähentää ainoastaan yhdellä joukkueella, mutta Turun NMKY:n ja Rekolan Urheilijoiden poisjäännin takia määrää pudotettiinkin kolmella.


title: Koripallon I-divisioona-kausi 2008–2009

text: Kauden alussa joukkueet tekivät herrasmiessopimuksen koskien ulkomaalaisten pelaajien määrää, mutta Kauhajoen Karhu ei sitoutunut sopimukseen.


title: Koripallon I-divisioona-kausi 2008–2009

text: "Lyhenteet: # = Sijoitus runkosarjassa, O = Pelatut ottelut, V = Voitot, H = Häviöt, P/O = Tehdyt pisteet ottelua kohti, P/O- = Päästetyt pisteet ottelua kohti, P = Pisteet"


title: Éric Bélanger

text: Éric Bélanger (s. 16. joulukuuta 1977 Sherbrooke, Quebec, Kanada) on kanadalainen uransa päättänyt jääkiekkoilija, pelipaikaltaan keskushyökkääjä.


title: Éric Bélanger

text: Bélanger siirtyi junnukiekosta juniorikiekon pariin vuonna 1994, kun hän liittyi QMJHL-seura Beauport Harfangsiin. Kauden 1995–1996 jälkeen Los Angeles Kings varasi hänet kierroksella neljä . Bélanger pelasi vielä yhden QMJHL:ssä. Ensin Beauportissa, mutta hän siirtyi kesken kauden Rimouski Oceaniciin. Bélanger oli huomattava pisteiden tekijä kauden aikana 117 pisteellä 62 ottelussa.


title: Éric Bélanger

text: Bélanger teki tulokassopimuksen Los Angelesin kanssa vuonna 1997 ja siirtyi AHL-liigaan Fredericton Canadiensiin. Kauden 1998–1999 Bélanger pelasi AHL-liigan Springfield Falconsissa ja IHL-liigan Long Beach Ice Dogsissa, joskin hän joutui olemaan ison osan kaudesta sivussa selkävamman takia. Los Angelesin uudeksi farmijoukkueeksi tuli 1999–2000 Lowell Lock Monsters, ja Bélanger siirtyi sinne. Hän pelasi hyvän kauden ja oli seuran kolmanneksi paras pistemies.


title: Éric Bélanger

text: Bélanger aloitti kauden Lowellissa, mutta hänet nostettiin pian ensimmäistä kertaa Los Angelesin NHL-kokoonpanoon. Tulokaskaudellaan hän pelasi 62 ottelua Los Angelesin paidassa. Kauden aikana Bélanger vakiinnutti paikkansa Los Angelesin kokoonpanossa ja pelasi seurassa yhteensä viisi kautta, joskin loukkaantumiset vaivasivat häntä usein. 2004–2005 Bélanger pelasi Italiassa HC Bolzanon riveissä.


title: Éric Bélanger

text: Bélanger myytiin ennen kauden alkua Tim Gleasonin kanssa Carolina Hurricanesiin vaihdossa Oleg Tverdovskiin ja Jack Johnsoniin. Kauden aikana helmikuussa Bélanger myytiin eteenpäin Nashville Predatorsiin vaihdossa Josef Vašíčekiin, mutta jo seuraavana päivänä Nashville myi Bélangerin, joka ei ehtinyt pelata otteluakaan joukkueessa, Atlanta Thrashersiin vaihdossa Vitali Višnevskiin.


title: Éric Bélanger

text: Kauden päätyttyä Bélangerista tuli vapaa pelaaja ja hän solmi kolmivuotisen sopimuksen Minnesota Wildin kanssa. Viimeisellä sopimuskaudella hänet myytiin pelaajakauppojen takarajalla Washington Capitalsiin vaihdossa tulevan varaustilaisuuden toisen kierroksen varaukseen.


title: Éric Bélanger

text: Syyskuussa 2010 Bélanger teki yksivuotisen sopimuksen Phoenix Coyotesin kanssa. Coyotesissa hän pelasi kauden aikana kaikki 82 ottelua ja teki niissä ennätyspisteensä 13+27. Kauden jälkeen hän teki kolmivuotisen sopimuksen Edmonton Oilersin kanssa.


title: Rian Malan

text: Rian Malan (s. 1954 Johannesburg) on eteläafrikkalainen kirjailija, toimittaja ja lauluntekijä. Hän on etnisyydeltään afrikaaneri.


title: Rian Malan

text: Malan syntyi merkittävään afrikaanerisukuun ja hänen sukulaisiinsa kuuluvat muun muassa Etelä-Afrikan entinen pääministeri ja yksi apartheidin pääarkkitehdeistä Daniel François Malan on entinen puolustusministeri Magnus Malan. Opiskeltuaan vuoden Witwatersrandin yliopistossa hän siirtyi rikostoimittajaksi Johannesburg Star -sanomalehteen. Vuonna 1977 Rian Malan pakeni Etelä-Afrikasta Yhdysvaltoihin välttääkseen palvelemasta maan apartheid-järjestelmää ylläpitäneessä puolustusvoimissa. Hän palasi Etelä-Afrikkaan vuonna 1985 hankkiakseen taustamateriaalia sukuaan käsittelevään kirjaan.


title: Rian Malan

text: Malanin tunnetuin teos on omaelämänkerta "Petturin sydän" (), joka käsittelee Etelä-Afrikan apartheid-hallinnon viimeisiä vuosia. Malan on työskennellyt myös "Rolling Stone" ja "Esquire" -lehdille ja kirjoittanut artikkeleita muun muassa Timeen, "The Spectatoriin" ja "The Observeriin". Malan asuu Kapkaupungissa.


title: Perheneuvosto

text: Perheneuvosto on eräiden maiden lainsäädännön aiemmin määrittelevä kokous, jossa perheen asioista neuvoteltiin perheenjäsenten tai sukulaisten kesken. Menettely oli peräisin roomalaisesta oikeudesta, jossa siitä käytettiin latinankielistä nimitystä "consilium propinquorum." Se siirtyi Ranskan "Code Napoleoniin" ja muihin romaanisiin lakeihin sekä Saksan "Bürgerliches Gesetzbuchiin."


title: Perheneuvosto

text: Suomessa voimassa olleessa vuoden 1734 laissa oli viitteitä perheneuvoston kaltaisesta järjestelystä. Perintökaaren 23 luvun 1 pykälän mukaan holhoojan oli tehtävä lähimmille sukulaisille tili joka kolmantena vuonna tai vaadittaessa joka vuosi. Vuonna 1864 annetun asetuksen perusteella pitäjiin, joissa ei ollut kunnallishallitusta, perustettiin holhouslautakuntia, joille oli esitettävä kuitti tehdystä tilistä. Jos pitäjässä oli kunnallishallitus, tili esitettiin sille. Vuoden 1898 holhouslaki määräsi tilinteon holhouslautakuntien velvollisuudeksi. Myös äidin kuoltua uudelleen avioituneen isän oli neuvoteltava lähimpien äidinpuoleisten sukulaisten kanssa aiemmasta avioliitosta olleita lapsia ja heidän omaisuuttaan koskevista asioista. Samoin leskeksi jääneen äidin oli neuvoteltava lasten isänpuoleisten sukulaisten tai holhoojan kanssa. Myös naittajan oli aina neuvoteltava lähiomaisten kanssa.


title: Satoisuus

text: Satoisuus on käsite, jolla maataloudessa viitataan maan, viljelymenetelmän tai tietyn viljelykasvin tuottamaan satoon eli hedelmiin, siemeniin tai lehtiin ym. kasvin osiin, joita viljelijä voi käyttää hyödyksi. Tässä mielessä termillä viitataan tuottavuuteen.


title: Satoisuus

text: Satoisuus on tärkeä termi mm. kasvinjalostuksessa. Sen mittaamista varten on käytetään mittayksikköä, joka voi olla esimerkiksi kiloa/hehtaari. Tarkemmassa analyysissä tarvitaan monimutkaisempia menetelmiä.


title: Satoisuus

text: Satoisuutta käsitellään muuttujana, joka koostuu eri osatekijöistä. Näitä ovat mm. kasvukausi (ts. aika, jonka kuluessa sato pystytään tuottamaan), tarvittavat lannoitteiden ja kasvinsuojeluaineiden sekä kasteluveden määrät.


title: Satoisuus

text: Kasvien satoisuutta on pyritty parantamaan kasvinjalostuksella, oikeiden lajikkeiden valinnalla, maan parannuksella eli lannoituksella ja maan muokkaamisella, viljelymenetelmillä, mm. vuoroviljely sekä tuholaisten torjunnalla.


title: Kristjan Jaak Peterson

text: Kristjan Jaak Peterson (; 14. maaliskuuta 1801 Riika, Liivinmaan kuvernementti, Venäjän keisarikunta – 4. elokuuta 1822 Riika) oli virolainen runoilija ja kääntäjä. Häntä pidetään Virossa jopa Viron runouden ensimmäisenä edustajana, ja hän vaikutti Viron kansalliseen heräämiseen.


title: Kristjan Jaak Peterson

text: Peterson syntyi Riiassa. Hänen isänsä oli kirkonpalvelija, joka oli syntyisin Viljandimaalta. Kristjan Jaak oli perheen kolmas lapsi. Hän opiskeli Riiassa kymnaasissa ja vuodesta 1819 alkaen Tarton yliopistossa, joka oli avattu uudelleen vuonna 1802. Peterson oli ensimmäisiä ylioppilaita, jotka korostivat virolaista syntyperäänsä. Hän käytti virolaisen kansanpuvun vaatekappaleita. Hän opiskeli ensin teologisessa ja sitten filosofisessa tiedekunnassa.


title: Kristjan Jaak Peterson

text:
Yliopistossa ilmeni hänen poikkeuksellinen kielellinen lahjakkuutensa: hän oppi vaivatta vieraita kieliä sekä kykeni tuottamaan tekstiä ja kääntämään sitä. Hän laati kielitieteellisiä artikkeleita ja käänsi Christfried Gananderin "Mythologia Fennican" saksaksi vuonna 1821 alkuperäisestä ruotsinkielisestä laitoksesta. Peterson osasi myös muinaisia kieliä kuten latinaa, hepreaa ja kaldeaa.
Petersonin runot ovat enimmäkseen sankarillis-filosofisia oodeja ja paimenrunoja. Ne heijastavat virolaisen kansanrunouden, antiikin kirjallisuuden ja varhaisromantikkojen vaikutusta.


title: Kristjan Jaak Peterson

text: Peterson kuoli keuhkokuumeeseen nuorena, jo 21-vuotiaana, oletettavasti keuhkotuberkuloosiin.


title: Kristjan Jaak Peterson

text: Petersonin runokäsikirjoitukset löydettiin Õpetatud Eesti Seltsin arkistosta vasta vuonna 1901, löytäjänä Willem Reiman ja vasta vuonna 1922 julkaistiin postuumisti 24 runoa, joista kolme on saksankielisiä ja 21 vironkielisiä, sekä päiväkirja. Tarton Toomemäellä on Jaak Soansin ja Allan Murdmaan veistämä näköispatsas vuodelta 1983. Siihen on ikuistettu katkelma hänen runostaan Kuu:


title: Kristjan Jaak Peterson

text: Suomeksi: Eikö voi tämän maan kieli laulujen tuulessa taivaaseen nousten ikuisuutta etsiä?


title: Kristjan Jaak Peterson

text: Vuodesta 1996 lähtien hänen syntymäpäiväänsä on juhlistettu Virossa äidinkielen päivänä (), ja vuodesta 1999 lähtien se on ollut valtiollinen juhlapäivä.


title: Subaru FF-1 Star

text: Subaru FF-1 on edeltäjästään, Subaru 1000:sta kehitetty automalli suuremmalla 1,1-litran moottorilla varustettuna. Autoa myytiin Yhdysvalloissa nimellä Subaru Star vuosina 1970–1971.


title: Subaru XT

text: Subaru XT on coupé-korinen Subarun automalli. Sitä myytiin eri maissa eri nimillä. Australiassa ja Uudessa Seelannissa nimi oli Vortex ja Japanissa nimi oli Alcyone. Auto oli vuosimallista riippuen saatavana varustettuna etuvedolla, kytkettävällä tai jatkuvalla nelivedolla. Nimi Alcyon tulee kirkkaimmasta tähdestä Seulasten tähtiryhmässä, johon Subarun logo perustuu.


title: Subaru XT

text: Auto on muotoiltu erittäin aerodynaamisesti, joka oli mahdollista litteän bokserimoottorin ansiosta. Autoa testattiin tuulitunnelissa ja autossa käytettiin jopa lentokonetyylisiä ovenkahvoja mahdollisimman pienen ilmanvastuskertoimen saamiseksi. Ilmanvastuskerroin onkin vain 0.29.


title: Subaru XT

text: Sisältä XT on muotoiltu muistuttamaan lentokonetta. Vaihdekeppi muistuttaa joystickiä ja digitaalimittaristoissa on 3D -grafiikat.


title: Subaru XT

text: Perusvarusteena kaikissa malleissa on monia melko erikoisia varusteita, kuten yksipyyhinjärjestelmä, ohjauspyörä jossa on yksi pystysuora ja yksi vaakasuora puola, tietokonekäyttöinen moottorin ja vaihteiston ohjausjärjestelmä, ohjauspyörän korkeuden ja etäisyydensäätö, mittaristo joka korkeussäätyy ohjauspyörän mukana ja pistoolityyppinen vaihteenvalitsin.


title: Subaru XT

text: Joissakin malleissa on lisäksi myös digitaalimittaristo, matkatietokone jossa pituus/polttoaineenhallintaominaisuudet, pneumaattinen jousitus korkeussäädöllä, napista päälle kytkettävä neliveto ja mäkijarru.


title: Subaru XT

text: Varustelutasot ovat perusmalli DL, paremmin varusteltu GL ja paras malli GL-10. Monet jälkimmäisistä varusteista ovat vain GL-10 mallissa.


title: Subaru XT

text: XT6 -mallissa on erikoinen Cybrid-ohjaus, sähköhydraulinen ohjausjärjestelmä, joka muuttaa ohjaustehostimen tehostusta ajonopeuden mukaan. Tämä järjestelmä ei käytä perinteistä hihnakäyttöistä ohjaustehostinpumppua vaan pumppu pyörii erillisen sähkömoottorin voimalla ja tarvitsee erikoista Subarun omaa öljyä toimiakseen. Vastaavanlaisia ohjaustehostuksen toteutuksia on tullut selvästi myöhemmin käyttöön esimerkiksi 2000-luvun alun Peugeot 307 -mallissa.


title: Subaru XT

text: Vuonna 1987 auto sai kasvojenkohotuksen, ja mm. valot muuttuivat.


title: Subaru XT

text: Vuonna 1988 esiteltiin kuusisylinterinen, 2,7-litraisella moottorilla varustettu XT6 Yhdysvaltain markkinoille, Japanissa tämä malli tunnettiin nimellä Alcyone VX.


title: Hijas del Tomate

text: Hijas del Tomate on espanjalaisen pop-yhtye Las Ketchupin ensimmäinen studioalbumi. Se sisältää hitin "The Ketchup Song (Aserejé)".


title: Ivan Demidov

text: Ivan Demidov (s. 1981) on venäläinen pokeriammattilainen, joka nousi pokerimaailman tietoisuuteen vuonna 2008 sijoittumalla syyskuussa World Series of Poker Europen pääturnauksessa kolmanneksi ja sen jälkeen marraskuussa Peter Eastgaten voittamassa World Series of Pokerin pääturnauksessa toiseksi. WSOPE:n kolmostilasta hän ansaitsi 334 850 Englannin puntaa ja WSOP:n kakkostilasta 5 809 595 dollaria.


title: Ivan Demidov

text: Demidov valmistui matematiikasta Moskovan yliopistosta vuonna 2004 ja aloitti peliuransa tietokonepeli StarCraftin parissa. Siirryttyään pokeriin Demidov menestyi muutamissa Moskovan turnauksissa ja sijoittui kolmanneksi Doyle Brunson Five Diamond World Poker Classicin 1 000 dollarin no limit holdem -turnauksessa joulukuussa 2007. Kesän 2008 WSOP:ssa ennen pääturnausta hän oli yhdestoista 1 000 dollarin no limit holdem rebuy -turnauksessa.


title: Ivan Demidov

text: Ivan Demidov edustaa PokerStars-nettipokerihuonetta. Tammikuussa 2010 Demidovin pokeriuran turnausvoitot ylittivät 6,6 miljoonaa dollaria.


title: Hiroshi Fushida

text: Hiroshi Fushida (, s. 10. maaliskuuta 1946 Kioto) on entinen japanilainen F1-kuljettaja.


title: Hiroshi Fushida

text: Fushida ajoi vuosina 1973, 1975 ja 1981 Mazdan ja Toyotan valmistamilla autoilla Le Mansin 24 tunnin ajoja S 3.0 -luokassa.


title: Hiroshi Fushida

text: Fushida osallistui kahteen F1-osakilpailuun kaudella 1975. Hän kuitenkin karsiutui molemmista eikä päässyt starttaamaan kilpailuihin. Hollannin GP:ssä hänen moottorinsa hajosi harjoituksissa ja Britannian GP:ssä hän epäonnistui aika-ajoissa. Hän ajoi Maki-tallissa.


title: Hiroshi Fushida

text: Vuoden 1975 Hardie Ferodon 1000 Touring Car -kilpailussa hän oli Don Hollandin kanssa C-luokan ensimmäinen ja koko kilpailun viides.